title: Juoksumatto

text: Juoksumattojen perustoimintoja ovat nopeuden säätö ja maton kaltevuuden muuttaminen. Tavallisimmat mittarit ovat ajan, matkan, sykkeen ja kalorinkulutuksen mittarit. Usein matoista löytyy myös valmiita juoksuohjelmia tai uusia voi itse ohjelmoida. Näissä ohjelmissa matto muuttelee juoksun kuluessa automaattisesti nopeutta ja kaltevuuskulmaa.


title: Juoksumatto

text: Juoksumattoa käyttävät monet kilpaurheilijat, ja se on yleistynyt myös tavallisilla kuntosaleilla ja kuntokeskuksissa. Juoksumatto on suhteellisen kallis ja tilaa vievä, joten kotikäytössä sitä ei monella kuntoilijalla ole; tosin nykyään on saatavissa niin kutsuttuja "foldaway"-malleja, jotka voi nostaa pystyasentoon.


title: Bret Hart

text: Bret Sergeant Hart (s. 2. heinäkuuta 1957) on kanadalainen show-painija ja eräs alansa kuuluisimmista ja menestyneimmistä. Hänen uransa aikana hänet tunnettiin parhaiten nimellä Bret "The Hitman" Hart. Hän myös käytti mottoja "The Excellence of Execution" viitaten hänen ylivertaiseen suorittamiseen liikkeissä (execution tarkoittaa tässä tapauksessa liikkeen suorittamista "execute" a move), "The Pink and Black Attack" (Pinkki ja Musta hyökkäys, käytetty yleensä yhdessä Jim Neidhart nimisen painijan kanssa) ja ehkä eniten kuulluin ja tunnetuin "The best there is, the best there was, the best there ever will be" (Paras joka on, paras joka oli, paras joka tulee olemaan, joka on otettu elokuvasta The Natural - Voittajan Paluu, jonka pääosassa on Robert Redford).


title: Bret Hart

text: Bret Hart oikeuttaa viimeisen moton käytön kolmella faktalla: Hän ei koskaan vakavasti vahingoittanut vastustajaansa, häneltä jäi vain kaksi ohjelmaa väliin pitkän uransa aikana (molemmat ruuhka- ja lento-ongelmien takia) ja hän ei koskaan kieltäytynyt häviämästä käsikirjoitettua ottelua. Bret Hartia pidettiin yhtenä sukupolvensa lahjakkaimmista show-painijoista. Bret Hart voitti uransa aikana seitsemän Maailman Raskaansarjan mestaruutta.


title: Bret Hart

text: Bret Hart syntyi Calgaryssa Albertan osavaltiossa. Hän on entisen showpainipromoottori Stu Hartin kahdeksas lapsi. Hänen seitsemän veljeään olivat joko painijoita tai muuten vapaapainin liiketoiminnassa mukana ja hänen kaikki neljä siskoaan menivät naimisiin painijoiden kanssa. Kahdesta hänen langostaan, Jim Neidhart ja Davey Boy Smith, tuli myös kuuluisia vapaapainijoita. Myös hänen pikkuveljestään tuli oikeutetusti kuuluisa painija ennen kuolemaansa vuonna 1999.


title: Bret Hart

text: Kun puhutaan kehän sisäisistä taidoista, Hart tunnettiin sulavista tekniikkaliikkeistään ja notkeudestaan. Kerran häntä on kutsuttu "parhaimmaksi tarinan kertojaksi painin liiketoiminnassa" Vince McMahonin myötä, hän pystyi luomaan jännitystä ja viihdyttäviä matseja. Gene Okerlund myös asetti hänet viiden parhaimman teknisen painijan joukkoon.


title: Bret Hart

text: Bret Hart tutustui vapaapainiin todella nuoressa iässä. Hän usein todisti kun hänen isänsä koulutti tulevaisuuden painijoita harjoittelusalissaan, joka sijaitsi hänen kotinsa kellarissa. Lukiossa Bret alkoi kerätä kokemusta amatööripainin kautta ja hän voitti monta lukion mestaruutta, vaikka Bret on kuvaillut teiniruumiinrakenteensa olleen pelkää "luuta ja nahkaa".


title: Bret Hart

text: 19-vuotiaana Bret Hart alkoi työskennellä isänsä "Stampede Wrestling" -promootiossa, jossa hänen isänsä toimi hänen valmentajanaan. Ensin Bret työskenteli tuomarina promootion otteluissa, mutta yhtenä iltana yksi "Stampede Wrestling" -painijoista ei voinut työskennellä loukkaantumisen takia, mikä pakotti Stu Hartin pyytämään poikaansa toimimaan sijaisena. Tämä päätös oli hyvin tärkeä Bretin tulevaisuuden takia ja se laatoitti tietä hänen ensimmäiseen viralliseen otteluunsa Saskatoon, Saskatchewan:issa.


title: Bret Hart

text: Tärkeimmän painikokemuksen Bret Hart sai japanilaisilta "Stampede"-painijoilta nimeltä "Mr. Hito" ja "Mr. Sakurada" ja myöhemmin Hart on pitänyt heitä tärkeimpinä kouluttajinaan. Ennen pitkää Bret Hart ällistytti katsojia upeilla ja ilmavilla otteluillaan The Dynamite Kidin kanssa.


title: Bret Hart

text: Bret Hart voitti "Stampede Wrestling" -promootion kaikki vyöt ainakin kerran. Hän myös kävi Japanissa ottelemassa "Tiger Mask" -painijaa vastaan (Eddie Guerrero) ja pysyi yhtenä kuuluisimmista "Stampede Wrestling" -painijoista, kunnes World Wrestling Federation osti promootion elokuussa 1984.


title: Bret Hart

text: Bret Hart aloitti WWF:ssä Cowboy ("Cowboy" Bret Hart) teemalla, jonka Bret Hart pyysi lopetettavan, kunnes Hart yhdistettiin Jim Neidhart -nimisen painijan kanssa, jota valmensi Jimmy Hart. Joukkuetta kutsuttiin nimellä "The Hart Foundation" , koska jokaisen jäsenen sukunimi päättyi sanaan "Hart". Bret Hart sai kuuluisuutta voittamalla Neidhartin kanssa WWF-joukkuemestaruuden kaksi kertaa.


title: Bret Hart

text: Hävittyään joukkuemestaruutensa Wrestlemania VII:ssä joukkue hajosi ja Bret Hart lähti voittamaan lisää kuuluisuutta. Hän voitti kaksi kertaa "WWF Intercontinental" -vyön. Ensimmäisellä kerralla Bret sai "Mr. Perfect:in" luovuttamaan lopetusliikkeellään "Sharpshooter" ja toisella kerralla hän pinnasi "Rowdy" Roddy Piper:in Wrestlemania VIII:ssa samana vuonna.


title: Bret Hart

text: Vuonna 1992 turnauksessa "SummerSlam" Bret Hart hävisi "Intercontinental"-vyön langolleen Davey Boy Smithille, mikä päästi Hartin nousemaan pääottelutasolle ja pääsi haastamaan painijoita maailmanmestaruudesta. Bret Hart voitti ensimmäisen maailmanmestaruutensa Ric Flair:lta Saskatoonissa, ottelussa jossa Bretin yksi sormi meni pois paikoiltaan mutta ottelun keskeytymisen estämiseksi hän väänsi sormen luun takaisin paikoilleen väkisin. Vuonna 1994 Hart ja Lex Luger jakoivat Royal Rumblen voiton, koska kumpikin tippuivat yhtä aikaa ulos kehästä. Ottelun jälkeen Hart ja Luger vaativat että ottelu käytäisiin uudestaan 1 vs 1 periaatteella, mutta tuomarit hylkäsivät ehdotuksen.


title: Bret Hart

text: Bret Hart hävisi maailmanmestaruuden "Yokozuna"lle Wrestlemania IX:ssä. Tämän jälkeen Hart osallistui ensimmäiseen King of the Ring -turnaukseen voittaen Razor Ramon:in, Mr. Perfect:in ja finaalissa Bam Bam Bigelow:n.


title: Bret Hart

text: Voitettuaan maailmanmestaruusvyön kolmannen kerran Bret Hart hävisi sen Shawn Michaels:ille Wrestlemania XII:sta 60 minuutin "Iron-Man" ottelussa. Ottelun jälkeen Shawn huusi Hartille "get the fuck out of my ring", joka oli Bretin mielestä liikaa ja tästä uskotaan syntyneen pitkä viha Shawn Michaelsin ja Bret Hartin välille. Samaan aikaan WWF oli alkanut hävitä taistelua World Championship Wrestling -promootiolle.


title: Bret Hart

text: Vuoden 1996 lopusta alkaen World Championship Wrestling oli alkanut kiinnostua Bret Hartin palveluksista tarjoten hänelle yhdeksän miljoonan/kolmen vuoden sopimusta josta Bret ensin kieltäytyi hyväksyen WWF:n sopimuksen, josta hän ansaitsi vähemmän rahaa mutta sopimus oli 20-vuotinen. Mutta nopeasti tämän jälkeen Vince McMahon pyysi Bret Hartia ottamaan uudestaan yhteyttä WCW promootioon ja hyväksymään heidän sopimuksensa, kun samalla WWF oli huonossa taloudellisessa tilanteessa. Vuoden 1997 SummerSlamissa Bret voitti WWF-mestaruuden viidennen kerran selättäen mestarin The Undertakerin. Matsissa spesiaalituomarina toimi Shawn Michaels.


title: Bret Hart

text: Nämä tapahtumat johtivat vuoden 1997 Survivor Seriesin tapahtumiin, josta on tullut yksi vapaapainimaailman puhutuin aihe. Ottelussa Shawn Michaels vastaan Bret Hart, joka käytiin maailmanmestaruusvyöstä, Michaels laittoi Hartin "Sharpshooter"iin ja, vaikka Bret ei luovuttanut, tuomari, joka toimi Vince McMahonin käskyjen alaisena, käski ottelun olevan ohitse ja Michaelsin voittaneen maailmanmestaruuden. Tämän jälkeen Bret sylkäisi kehän viereen tullutta Vinceä naamaan ja alkoi tuhota kehän vieressä olevia selostuspöytiä. Tapahtumien jälkeen muut WWF-painijat käskivät Vince McMahonin pyytämään anteeksi Bret Hartilta, jolloin Bret löi Vincen silmän mustaksi.


title: Bret Hart

text: Yhden päivän jälkeen Survivor Seriesin tapahtumien WCW-promoottori Eric Bischoff ilmoitti julkisesti Bret Hartin sopimuksesta WCW:n kanssa ja samalla ilmoitti hänen liittyneen New World Order -joukkueeseen. Hart kuitenkin "petti" Bischoffin ja liittyi WCW:n joukkoon.


title: Bret Hart

text: Ensi esiintymisensä Bret Hart WCW:ssä teki StarCade-turnauksessa tuomarina ja samana iltana hän ratkaisi WCW-maailmanmestaruusottelun. Parin kuukauden jälkeen hän muuttui pahaksi ja lopullisesti liittyi Hulk Hoganin nWo-joukkueeseen, minkä takia Bret laitettiin otteluihin "WCW United States" -vyöstä maailmanmestaruuden sijaan, jonka hän voitti urallaan neljästi.


title: Bret Hart

text: 24. toukokuuta 1999 Owen Hart kuoli epäonnistuneessa stuntissa "WWF Over The Egde" -tapahtumassa. Kuullessaan veljensä kuolemasta Bret Hart oli matkalla vieraaksi Jay Lenon isännöimään ohjelmaan. Bretin esiintyminen peruttiin heti. 4. lokakuuta 1999 WCW järjesti Bret Hartin pyytämän ottelun, jossa vastustajaksi Bret valitsi Chris Benoitin. Ottelu tapahtui samalla areenalla, jossa Owen Hart kuoli kuukausia aiemmin. Myöhemmin samana vuonna Bret Hart voitti WCW:n maailmanmestaruusturnauksen, täten voittaen ensimmäisen kerran maailmanmestaruuden WCW-yhtiössä.


title: Bret Hart

text: Kun Bret Hart voitti toisen mestaruuden WCW-promootiossa hänen täytyi puolustaa mestaruutta Bill Goldbergia vastaan vuoden 1999 "Starcade"-tapahtumassa. Tässä ottelussa Bret Hart kärsi vakavan aivotärähdyksen Bill Goldbergin potkusta. Loukkaantumisen takia WCW maksoi Bret Hartin ulos yhtiöstä.


title: Bret Hart

text: Kesäkuussa 2002 Bret Hart kärsi aivoinfarktin pyöräilyonnettomuudessa. The Calgary Herald -lehden mukaan Hart ajoi kuoppaan, lensi pyörän sarvien ylitse ja laskeutui takaraivo edellä maahan. Vaikka Hart kärsii äkkinäisistä tunnetilojen vaihteluista, on sanottu että hän on täysin terve.


title: Bret Hart

text: Bret Hartin ja Vince McMahonin suhde alkoi parantua vuoden 2000 jälkeen ja kun Bret kärsi aivoinfarktin, ensimmäinen ihminen joka otti häneen yhteyttä oli Vince. Suhteiden parantumisen kautta Bret Hart on ollut mukana monissa WWE -videopeleissä ja samalla Bret on sanonut halunneensa painia Kurt Anglen kanssa. Marraskuun 15. päivänä 2005 WWE julkaisi kolmen DVD:n kokoelman, jossa on seitsemän tunnin Bret Hartin haastattelu ja hänen itse valitsemiaan otteluita.


title: Bret Hart

text: Huhtikuun 1. päivänä 2006 Bret Hart valittiin WWE Hall Of Fameen jonne hänet esitteli Stone Cold Steve Austin. Vince McMahon pyysi Bret Hartia osallistumaan otteluun Vinceä vastaan Wrestlemania 22:teen, mutta Bret kiittäen kieltäytyi sanoen, että hän on löytänyt hyvän paikan elämässään.


title: Bret Hart

text:
Bret Hart palasi 4.1.2010 WWE RAW:n Guest Hostina. Hän on kirjoittanut lyhyen ajan sopimuksen WWE:n kanssa.
Guest Host:ina hän sopi riitansa Shawn Michaelsin kanssa, ja joutui Vince McMahonin potkaisemaksi. 1.3.2010 McMahon ja Hart sopivat heidän välisensä ottelun Wrestlemaniaan. WrestleMania 26:ssa Hart ja McMahon siis kohtasivat No Holds Barred Lumberjack -ottelussa, jonka Bret voitti helposti (Sharpshooter-luovutusliikkeellä). 17.5.2010 Bret voitti WWE United States Championshipin The Miziltä no disqualification -matsissa David Hart Smithin ja Tyson Kidin avulla. 24. toukokuuta Bret nimettiin Rawin uudeksi toimitusjohtajaksi, minkä johdosta hän joutui luopumaan Yhdysvaltain mestaruudestaan, jonka R-truth voitti myöhemmin ottelussa The Miziä vastaan.


title: Bret Hart

text: 21.6.2010 Bret sai potkut toimitusjohtajan virasta.


title: Bret Hart

text: Bret Hartilla on neljä lasta, Jade Michelle Hart (s. 31. maaliskuuta 1983), Dallas Jeffery Hart (s. 11. elokuuta 1984), Alexandra Sabina Hart (s. 18. toukokuuta 1988) ja Blade Coleton Hart (s. 4. kesäkuuta 1990), jotka hän sai entisen vaimonsa Julie Smadu-Hartin (s. 25. maaliskuuta 1960) kanssa. Bret meni naimisiin Cinzia-nimisen italialaisen naisen kanssa 15. syyskuuta 2004. Pari on sittemmin eronnut.


title: Bret Hart

text: Stampede Wrestling:


title: Bret Hart

text: North American Heavyweight Title (6), International Tag Team Title (5), British Commonwealth Mid-Heavyweight Title (2)


title: Bret Hart

text: World Wrestling Federation (nyk. World Wrestling Entertainment):


title: Bret Hart

text:
Tag Team Title (2),
Intercontinental Title (2),
WWF Champion (5)
Royal Rumble 1994 (Lex Luger Ja Bret Hart tiputtautuivat samaa aikaan joten seuraavana päivänä Raw:issa Lex Luger ja Bret Hart ottelivat Royal Rumblen voitosta, jonka Bret Hart voitti.)


title: Bret Hart

text: World Championship Wrestling:


title: Bret Hart

text: World Heavyweight Title(2), United States Heavyweight Title (Nykyinen) (4), Tag Team Title


title: Uudet kymmenen käskyä

text: Uudet kymmenen käskyä on lemiläisen Stam1na-yhtyeen toinen studioalbumi, joka julkaistiin 10. toukokuuta 2006 Sakara Records -levy-yhtiön kautta. Se on seuraaja vuotta aiemmin julkaistulle, yhtyeen nimeä kantaneelle debyyttialbumille, ja nauhoitettiin Miitri Aaltosen avustuksella helmi- ja huhtikuun 2006 välisenä aikana Imatran Music-Bros-studiolla. Sitten debyyttialbumin yhtyeeseen on liittynyt vakituiseksi basistiksi aiemmilla kiertueilla sessiojäsenenä mukana ollut Kai-Pekka Kangasmäki. "Uudet kymmenen käskyä" valittiin YleX:n viikon 19 albumiksi, ja nousi ensimmäisellä julkaisun jälkeisellä viikollaan Suomen albumilistan sijalle kolme. Albumi palkittiin vuoden 2006 metallialbumina Emma-gaalassa 10. maaliskuuta 2007 ja kultalevyllä kesäkuussa 2008.


title: Uudet kymmenen käskyä

text: Albumin sävellyksestä vastasivat laulaja-kitaristi Antti Hyyrynen ja soolokitaristi Pekka Olkkonen, sanoituksesta Hyyrynen ja sovituksesta yhtye yhdessä. Kappaleet syntyivät julkaisua edeltäneen vuoden aikana, ja ne ovat yleisilmeeltään debyyttialbumia synkempiä ja raskaampia. "Edessäni"-kappaleesta julkaistiin 28. huhtikuuta 2006 vain Internetissä digitaalisessa muodossa kaupan ollut single sekä kuvattiin musiikkivideo, jonka ohjasi Medialouhoksen Jouni Kallio. Albumin toinen single ja musiikkivideo kappaleesta "Likainen parketti" julkaistiin 27. syyskuuta 2006. Videon ohjasi Tuomas Petsalo. "Viisi laukausta päähän" -kappaleessa vierailevat Viikatteen Kaarle Viikate, Mokoman Tuomo Saikkonen, Diablon Rainer Nygård ja Kotiteollisuuden Jouni Hynynen.


title: Uudet kymmenen käskyä

text:
Albumin julkaisukonsertti järjestettiin yhtyeen kotikunnan Lemin Tapiola-talossa virallista julkaisupäivää edeltäneenä perjantaina. Albumin julkaisua seurasivat kiertueet "Kunnon menoa" keväällä 2006, "Alaha Skargeli rohjustaa" kesällä 2006 sekä "Kynnetyt pellot" ja "Sakara Tour" syksyllä 2006.
Kaikki sanoitukset Antti Hyyrynen. Kaikki sovitukset Stam1na.Julkaistiin 28. huhtikuuta 2006 ainoastaan Internetistä ladattavana digisinglenä. Kappaleesta on kuvattu myös musiikkivideo.Julkaistiin 27. syyskuuta 2006 1 000 kappaleen rajoitettuna painoksena. Nousi ensimmäisellä julkaisun jälkeisellä viikolla Suomen singlelistan ykköseksi. Kappaleesta "Likainen parketti" on kuvattu myös musiikkivideo.


title: Gnaeus Pompeius

text: Gnaeus Pompeius (myös Pompeius nuorempi, 75 – 12. huhtikuuta 45 eaa.) oli Rooman tasavallan myöhäiskauden poliitikko ja kenraali. Hän oli Gnaeus Pompeius Magnuksen ja hänen kolmannen vaimonsa Mucia Tertian lapsi. Gnaeus syntyi vuonna 75 eaa. ja kasvoi yhdessä nuoremman veljensä Sextus Pompeiuksen kanssa isänsä varjossa. Caesarin aloitettua kansalaissodan vuonna 49 eaa. hän seurasi isänsä mukana itään kokoamaan legioonia. Gnaeus Pompeuis vanhemman hävittyä Farsaloksessa ja kuoltua Egyptissä vuonna 48 eaa., Gnaeus ja Sextus liittyivät Afrikan provinsissa toimiviin konservatiivisiin senaattoreihin. Caesarin lyötyä hajalle heidän joukkonsa, Gnaeus pakeni jälleen. Tällä kertaa hän pakeni Baleaarien kautta Espanjaan, jossa hän yhdessä veljensä ja Titus Labienuksen kanssa kokosi jälleen armeijan. Heidät lyötiin äärimmäisen verisessä Mundan taistelussa. Hän pakeni jälleen ja jäi kiinni, jolloin hänet teloitettiin. Sextus pääsi karkuun ja jatkoi toimintaansa Caesarin kuoltua.


title: Obi

text: Obi (, kirjaimellisesti ”vyö”) on perinteiseen japanilaiseen asuun kuuluva vyö, jota käytetään osana kimonoasua. Miesten obi on kapeahko, noin 10 cm:n levyinen, mutta naisten muodollinen vyö voi olla 30 cm leveä ja 4 m pitkä.


title: Obi

text: Naisten leveä ja koristeellinen obi ei enää nykyään varsinaisesti kiinnitä kimonoa: kimonon pitävät kiinni obin alle sidottavat alusvyöt ja nauhat. Myös obi itse vaatii omat kovikkeensa ja nauhansa.


title: Obi

text: Obit luokitellaan eri tyyppeihin juhlavuutensa, materiaalinsa, käyttötarkoituksensa ja muiden ominaisuuksien mukaan. Epämuodollisemmat obit ovat kapeampia ja lyhyempiä. Erityisesti naisten obeja on monenlaisia: leveitä ja brokadisia juhlaan sekä kapeampia, yksinkertaisempia arkeen. Koristeellisimmat ja värikkäimmät obit on tarkoitettu nuorten naisten käyttöön. Nykyaikainen obi on hyvin huomiota herättävä asuste, jopa vaikuttavampi kuin kimono itse. Hieno, muodollinen obi voi joskus olla kalliimpi kuin koko muu kimonoasu yhteensä.


title: Obi

text: Obi oli alkuaikoinaan köysimäinen nyöri tai noin kahdeksan sentin levyinen nauhamainen vyö. Miesten ja naisten obit olivat tuolloin samantapaisia. 1600-luvun alussa sekä miehet että naiset käyttivät nauhaobia; 1680-luvulle tultaessa naisten obien leveys oli jo kaksinkertaistunut. 1730-luvulla naisten obit olivat jo noin 25 cm leveitä ja 1800-luvulle tultaessa jopa noin 30 cm leveitä. Tässä vaiheessa obin kiinni pitämiseen tarvittiin jo erillisiä nauhoja ja huiveja. Miesten obi leveni enimmillään noin 16 cm leveäksi 1730-luvulla.


title: Obi

text: Ennen vuonna 1600 alkanutta Edo-kautta naisten kosodet kiinnitettiin lanteilta kapealla vyöllä. Tuolloin käytössä ollut leveästi torsokappaleeseen kiinnitetty hihamalli olisi estänyt leveämmän obin käytön. Kun kosoden hihat Edo-kaudelle tultaessa levenivät (eli pitenivät), naisten obikin leveni. Tähän oli kaksi syytä. Ensinnäkin puvun esteettinen sopusuhtaisuuden säilyttämisen vuoksi leveät hihat vaativat tasapainokseen leveän vyön. Toiseksi, toisin kuin nykyisin, 1770-luvulla myös vaimojen hihat olivat leveät. Leveiden hihojen käyttö ilman kainaloiden alle tulevia aukileita olisi haitannut liikkumista huomattavasti. Aukileet taas antoivat vyötäisiltä ylöspäin tilaa leveämmälle obille.


title: Obi

text: Alussa kaikki obit solmittiin edestä. Myöhemmin muoti alkoi vaikuttaa solmun sijaintiin ja obit voitiin solmia kyljelle tai selkäpuolelle. Obien levetessä suurenevat solmut olivat hankalia puvun etupuolella ja niinpä 1600-lopulla obit solmittiin jo useimmiten selkäpuolelle. Tapa ei kuitenkaan vakiintunut täysin ennen 1900-luvun alkua.


title: Obi

text: 1700-luvun lopulla naisten kosodeissa olivat muotia ylipitkät helmat, joiden annettiin laahata lattiaa sisätiloissa. Ulkona liikkumista varten ylimääräinen kangas sidottiin obin alle "shigoki-obiksi" kutsutulla leveällä kangasnauhalla. Nykyaikaiset kimonot tehdään samaan tapaan ylipitkiksi, mutta niiden helmojen ei anneta laahata, vaan ylimääräinen pituus sidotaan lanteille "ohashori"-taitteeksi. Shigoki-obia käytetään myös nykyään, mutta se toimii enää lähinnä koristeena.


title: Obi

text:
Obityypeistä muodollisimmat ovat nykyään jäämässä pois käytöstä. Painavaa ja pitkää maru-obia käyttävät maikojen lisäksi ainoastaan morsiamet osana hääpukuaan. Sen sijalla käytetään usein kevyempää fukuro-obia. Alkujaan arkinen nagoya-obi on nykyään obeista käytetyin, ja kallisarvoisemmista materiaaleista valmistettuna sellainen kelpuutetaan osaksi jopa puoliseremoniallista asua. Myös koristesolmujen kirjo on kaventunut niin, että naiset sitovat obinsa nykyisin lähes yksinomaan yksinkertaiselle rumpusolmulle. Valmiiksi solmuksi muotoillut tsuke-obit ovat myös hyvin suosittuja nykyään.
Naisten leveä obi taitetaan puettaessa osapuilleen kahtia (15–20 cm). Tyylikkäimpänä pidetään obia, jonka leveys on valittu vartalon mittasuhteiden mukaan: noin kymmenes henkilön pituudesta. Koko obin leveys näkyy ainoastaan koristesolmussa ("musubi").


title: Obi

text: Naisten obi sidotaan koristeelliselle musubi-solmulle. Sidontatapoja on kymmeniä erilaisia, ja ne sopivat erilaisiin tilaisuuksiin ja erilaisille kimonoille.


title: Obi

text: Naisten obeja on montaa erilaista tyyppiä, ja niiden käyttöä saattaa hyvin säädellä ainakin yhtä paljon kirjoittamattomia sääntöjä kuin erilaisten kimonoiden käyttöä. Tietynlaisia obeja käytetään tietynlaisten kimonoiden kanssa; naimattomat ja naidut naiset sitovat obin erilaisille solmuille. Monesti obilla hienosäädetään kimonoasun juhlavuutta: sama kimono voi soveltua hyvinkin erilaisiin tilaisuuksiin riippuen siitä, millaista obia sen kanssa pidetään.


title: Obi

text:
Miehet käyttävät huomattavasti kapeampaa obia kuin naiset: leveys on yleensä vain noin 10 cm. Miesten obi solmitaan huomattavasti yksinkertaisemmalla tavalla kuin naisten. Se kiedotaan lantiokorkeudelle, vatsan alle, ja sidotaan yksinkertaiselle solmulle taakse.
Lapset käyttävät kimonoita erityisesti shichi-go-san-juhlassa, jossa kolme- ja seitsemänvuotiaat tytöt ja viisivuotiaat pojat puetaan kimonoihin. Lasten kimonoasut muistuttavat suuresti aikuisten asuja, ja niiden osat ovat käytännössä pienoisversioita aikuisten vastaavista. Aivan pienillä lapsilla käytetään pehmeitä, huivimaisia obeja.
Moniin japanilaisten kamppailulajien asuihin kuuluu obi eli vyö. Nämä obit ovat yleensä paksua pellavaa ja noin 5 cm leveitä. Kamppailulajiasujen obi sidotaan useimmiten eteen koma-musubille eli merimiessolmulle; esimerkiksi iaidōssa taas taakse kai-no-kuchi-solmulle.


title: Obi

text: Useimmissa kamppailulajeissa obin väri osoittaa käyttäjänsä taitotasoa. Yleisimmin värit alkavat aloittelijan valkoisesta ja päättyvät mustaan. Joissain lajeissa käytettävään asuun kuuluu hakama, joka peittää obin; tällöin obin värillä ei ole merkitystä.


title: Obi

text: Obin solmua kutsutaan nimellä "musubi" (). Naisen puvussa solmu ei nykyaikana varsinaisesti pidä obia paikallaan vaan pikemminkin toimii kookkaana koristeena kimonopuvun selkäpuolella. Valmista solmua tukee yleensä obi-makura (tyyny), obi-age (eräänlainen huivi) ja obi-jime (nyöri). Tekovaiheessa (erityisesti jos pukeutuu ilman apua) voidaan tarvita näiden lisäksi useita väliaikaisnauhoja.


title: Obi

text: Koristesolmuja on satoja, ja ne esittävät usein kukkia tai lintuja. Kuten kaikkea muutakin kimonoasussa, myös solmuja koskee laaja joukko kirjoittamattomia soveliaisuussääntöjä. Yleisesti ottaen monimutkaisempien ja näyttävämpien solmujen katsotaan soveltuvan nuorille naisille juhlallisiin tilaisuuksiin, hillitympien vanhemmille naisille tai muodollisiin tilaisuuksiin. Osa solmuista ei edes täytä varsinaisen solmun määritelmää.


title: Obi

text: Aiemmin solmujen uskottiin karkottavan pahoja henkiä. Monilla solmuilla on myös nimi, jolla on hyväenteinen kaksoismerkitys.Liza Dalby: Kimono, a Fashioning Culture


title: Puolisuora

text: Puolisuora eli säde on geometriassa suoran puolikas. Se voidaan määritellä esimerkiksi niin, että valitaan ensin kaksi pistettä formula_1 ja formula_2, josta formula_1 valitaan alkupisteeksi ja formula_2 kauttakulkupisteeksi. Puolisuora piirretään asettamalla viivain kulkemaan pisteiden kautta ja vetämällä viiva aloittaen pisteestä formula_1 ja jatkaen pisteen formula_2 kautta eteenpäin. Toinen tapa määritellä se on valita suora ja siltä haluttu piste A. Suora katkaistaan pisteen kohdalta, jolloin syntyy kaksi puolisuoraa. Puolisuora merkitään usein formula_7, jos alkupiste on sovittu formula_1:ksi, tai formula_9, jos halutaan korostaa suuntaa. Merkinnät luetaan silloin ""puolisuora AB"".


title: Puolisuora

text: Puolisuoralla on lähes kaikki suoran ominaisuudet, mutta suoralta puuttuu alkupiste. Puolisuoraa käytetäänkin tilanteissa, jossa halutaan aloittaa suora tietystä pisteestä ja osoittaa suoralle suunta siitä eteenpäin. Alkupiste saattaa olla origo, josta leviää ympärille säteitä, tai kolmion kärki, josta sivujen jatkeet erkanevat.


title: Puolisuora

text:
Lukusuoralla puolisuoraa voidaan pitää puoliavoimena välinä. Puolisuoran pisteet voidaan ilmaista samanlaisella yhtälöllä kuin janalla ja suoralla. Silloin puolisuoran pisteen formula_10-koordinaatti ilmaistaan alkupisteen formula_11-koordinaatin ja kauttakulkupisteen formula_12-koordinaatin avulla
missä formula_14 Janalla formula_15:n suurin arvo on 1, ja suoralla formula_15 saa kaikki reaalilukuarvot.


title: Puolisuora

text:
Tasolla oleva puolisuora
missä formula_14


title: Puolisuora

text:
Avaruudessa eli tilassa käytetään yleisesti kolmea koordinaattia formula_20 pisteiden paikan esittämisessä. Janan pisteet voidaan esittää vastaavasti
missä formula_24


title: Kivistö (Vantaa)

text: Kivistö on runsaan 3 000 asukkaan kasvava kaupunginosa Vantaalla, Hämeenlinnanväylän itäpuolella Kivistön suuralueella. Kaupunginosaan kuuluu myös "Kanniston" pientaloalue sekä pohjoisosassa vanha "Keimolan" (Käinby) kyläasutus ja "Linnan kartano". Kaupunginosan läpi kulkee Keimolantie (entinen Vanha Nurmijärventie).


title: Kivistö (Vantaa)

text: Kaupunginosa rajautuu nykyisin etelässä Tikkurilantiehen, lännessä Hämeenlinnanväylään ja pohjoisessa Vantaanjokeen. Idässä raja kulkee Riipiläntien länsipuolella.


title: Kivistö (Vantaa)

text: Vanha Kivistön ja Kanniston omakotialueet ovat peräisin 1950-luvulta. Tontit lohkottiin (1951-52) pääosin Stenbackan ja Byändan -tilan maista Omakiinteistö Oy toimesta.


title: Kivistö (Vantaa)

text: Alussa Kivistöön ei saanut sähköjä laisinkaan lähellä olevasta radioaseman vuoksi. Kyläläiset valittivat ja taistelivat asiasta peräti kolme vuotta, ja lopulta sähköt saatiin. Kylää sanottiinkin "Öljylamppukyläksi"


title: Kivistö (Vantaa)

text: Ensimmäinen kauppa oli "Naskalin kauppa" joka rakennettiin 1954. Sitä pitivät Hely ja Soini Naskali. Kaupasta sai mm. Rakennustarvikkeitä ja lamppuöljyä.


title: Kivistö (Vantaa)

text: Kauppa sijaitsi Vanha Nurmijärventie 156:ssa. Puinen rakennus on yhä jäljellä.


title: Kivistö (Vantaa)

text: Asukkaita saapui yhä enemmän ja Kivistö sai oman koulun 1961. Helsingin pitäjän seurakunta osti alueelta tontin 1963 ja Kivistön rakennettiin kirkko v. 1967 aktiivisten ihmisten ansiosta. Elintarvikekauppoja oli kaksi : Elanto (1965) ja K-valinta Viljanen. Muita oli mm. Posti, Nurmijärven OP:n sivukonttori, Keimolan sähkö oy, Kangaskauppa ja Kioski. Ensimmäinen päiväkoti alueelle valmistui 1973.. Valokuvauspalveluita tarjosi W. Illman Koulutie 13:ssa (Nyk. Liusketie)


title: Kivistö (Vantaa)

text:
Kannistoon hyväksyttiin vuonna 1999 asemakaava, jonka jälkeen alueelle on rakennettu runsaasti uusia pientaloja.
Vanhaa Kivistöä laajemman osayleiskaavan ja suunnitteluprojektin nimi oli Marja-Vantaa, joka on lähtöisin 1970-luvulta ja tarkoittaa "Mar"tinlaakson radan "ja"tkamista. Kaupunginosan ja rautatieaseman nimi on "Kivistö". Kivistöstä suunnitellaan yli 20 000 asukkaan kaupunginosaa, jonka osayleiskaava hyväksyttiin 2006. Sen silloin päätetty nimi Marja-Vantaa muutettiin joulukuussa 2012 Kivistöksi. Ideakilpailun (2008) voitti ja asemakaavaluonnoksen (2010) on suunnitellut Arkkitehtitoimisto Harris & Kijsk. Alueelle sijoittuu rautatieasema, kauppakeskus ja monipuolista kerros- ja pientaloasumista puistoineen. Riipiläntie ja Tikkurilantie yhdistettiin toisiinsa Vantaanjoen ylittävällä sillalla juhlallisin menoin 4.10.2013.Kadut ja puistot saavat nimensä jalo- ja korukivistä. Kivistön uudella alueella pidettiin asuntomessut kesällä 2015.


title: Kivistö (Vantaa)

text: Kivistön suuralueeseen (2007-) kuuluu seuraavat kymmenen kaupunginosaa: Piispankylä, Keimola, Kivistö, Lapinkylä, Myllymäki, Vestra, Luhtaanmäki, Seutula, Riipilä ja Kiila. Kivistön suuralueella on 8 129 asukasta (1.1.2012).


title: Kivistö (Vantaa)

text: Kivistön nimeä kantaa myös Kivistö Folk Festival, joka tosin järjestetään Vantaankosken koulun kentällä. Kivistön Juoksu on vuodesta 2011 järjestetty juoksutapahtuma, jossa matkavaihtoehtoja on 10 km ja puolimaraton (21,1 km). Molemmissa on sarja miehille ja naisille. Tapahtuma järjestetään syyskuun puoliväliin osuvana lauantaina. Lähtö ja maali ovat Kanniston koululla. Reitti kulkee pitkin Kivistön kevyen liikenteen väyliä.


title: Kivistö (Vantaa)

text: Kivistö ja Kannisto ovat maastotermejä.


title: Kivistö (Vantaa)

text: Alueella toimii yhdeksän päiväkotia, joista kolme on yksityisiä, ja Aurinkokiven koulu. Vanhan, lakkautetun koulun vieressä sijaitsee Kivistön kirkko (1967). Ennen yksityinen Selina-koti tarjosi hoitoa dementikoille noin 15 asiakaspaikalla, mutta nyt se on koti nuorille turvapaikanhakijoille. Kivistön kupeessa sijaitsee Keimolanportti, jossa on muun muassa huoltoasema sekä pikavuoropysäkit Tampereen ja Helsingin suuntaan. Kannistoon valmistui kesällä 2011 Kanniston koulu. Elokuussa 2016 valmistui Aurinkokiven palvelurakennuksen ensimmäinen vaihe, jossa toimivat esimerkiksi päiväkoti ja Aurinkokiven koulu (alakoulu). Aiempi Kivistön koulu lakkautettiin uuden koulun avautuessa. Vuodelle 2019 on suunniteltu Aurinkokiven kakkosvaiheen valmistumista. Tähän sijoittuisi Aurinkokiven yläkoulu.


title: Kivistö (Vantaa)

text: Alueen läpi kulkee Kehärata, joka lähtee Vantaankosken radalta Lentoaseman kautta Pääradalle ja edelleen Tikkurilaan. Kivistön alueelle sijoittuvat Vehkalan ja Kivistön rautatieasemat sekä Lapinkylän ja Petaksen asemavaraukset. Rata yhdistää toisiinsa 200 000 asukasta ja 200 000 työpaikkaa. Kehärata valmistui vuonna 2015.


title: Kivistö (Vantaa)

text: Kivistön uusi alue, jota kutsuttiin aikaisemmin Marja-Vantaaksi on Kehä III:n pohjoispuolelle ja Hämeenlinnanväylän molemmin puolin laadittu osayleiskaava (2006) ja sen toteuttamiseksi käynnistetty suunnitteluprojekti (2007). Se sijoittuu suurimmaksi osaksi vanhan Kivistön kaupunginosan alueelle. Alueen nimi oli aiemmin Marja-Vantaa mutta Vantaan kaupunki päätti muuttaa sen Kivistöksi. Entinen Kivistön omakotialue tulee mahdollisesti olemaan nimeltään Vanha Kivistö.


title: Kivistö (Vantaa)

text: Hämeenlinnanväylän länsipuolelle Keimolaan on hyväksytty "Keimolanmäen" asemakaava 2009, mutta siitä on valitettu. Asemakaavan on suunnitellut Arkkitehtitoimisto Hannu Jaakkola.


title: Kivistö (Vantaa)

text: Kivistön ydinkeskustan asemakaavaluonnos on valmistunut 2010. Kaavan on suunnitellut Arkkitehtitoimisto Harris & Kijsk, joka voitti ideakilpailun 2008.


title: Kivistö (Vantaa)

text: Hankkeena Kivistö on lähtenyt käyntiin rauhallisesti. Vantaan yleiskaavan hyväksyminen vuonna 1992 merkitsi hallinnollista alkusysäystä myös uudelle Kivistölle. Vantaan kaupunginvaltuusto päätti osayleiskaavan laatimisesta alueelle 14. syyskuuta 1992.


title: Kivistö (Vantaa)

text: Matalasuhdanteen aikana käyntiin saatettu valmistelutyö on sittemmin edennyt. Suunnittelun ja selvittelyjen lähtökohtia on tarkennettu ja tarkistettu. Esimerkiksi Kehäradan (aiemmin Marja-rata) linjaukseen, hahmoteltuun kaupunkirakenteeseen ja sen keskuksen sijaintiin on tehty muutoksia. Näiden edettyä myös Kivistöä koskevaan päätöksentekoon on tullut vauhtia.


title: Kivistö (Vantaa)

text: Kivistön osayleiskaava hyväksyttiin Vantaan kaupunginvaltuustossa 19. kesäkuuta 2006. Alueesta on alustavasti suunniteltu jopa noin 27 000 asukkaan kaupunginosaa, jonka yhteyteen tulisi myös yli 10 000 ihmisen ihmisten työpaikka. Kivistön asutus sijoittuu lentomelun alle 55 dB:n (Lden) alueelle ja työpaikkarakentaminen suuremman melun vyöhykkeelle.


title: Kivistö (Vantaa)

text: 28. elokuuta 2006 Vantaan kaupunginhallitus, Kapiteeli ja Kesko sopivat yhteistyöstä kaavoitukseen ja maanvaihtoon liittyen Kivistön suunnitellun keskustan osalta. Alustava sopimus koski 80 hehtaarin laajuista keskusta-aluetta Kehäradan varteen suunnitellun Kivistön aseman seudulla. Sopimus pyrkii osaltaan vauhdittamaan asemakaavan syntymistä tälle alueelle vuosien 2007–2008 tienoilla. Kivistön asema sijoittuu Vanhan Hämeenlinnantien ja Vanhan Nurmijärventien väliin nykyiseen Kivistön kaupunginosaan.


title: Kivistö (Vantaa)

text: Aiemmin suunniteltu nimi Marja-Vantaa johtuu Kehäradan aiemmasta 1970-luvulta peräisin olevasta nimestä "Marja-rata", joka tarkoitti Martinlaakson jatkorataa. 1975 valmistui selvitys Martinlaakson radan jatkamisesta, "Marja I", jossa tutkittiin yhteyttä Klaukkalaan ja Hiekkaharjuun.


title: Kivistö (Vantaa)

text: Kivistö on vanhaa Kivistöä laajemman osayleiskaavan ja suunnitteluprojektin nimi. Kaupunginosan ja rautatieaseman nimi on Kivistö.


title: Yuki-onna

text: Yuki-onna (, "luminainen") on japanilaisen mytologian lumenhenki, joka esiintyy Japanin syrjäisillä vuoristoseuduilla, joiden talvi on ankara. Taru kertoo, että hän on alkujaan ollut kylmyyteen menehtynyt vaeltaja. Yleensä Yuki-onna kuvaillaan kalmankalpeaksi mutta hyvin kauniiksi naishahmoksi, joka on pukeutunut vaaleaan kimonoon ja leijuu hangen yllä lumituiskun ympäröimänä. Hän surmaa erityisesti nuoria miehiä jäädyttämällä heidät kuoliaiksi hengityksellään, joka on vahva ja kylmä kuin lumimyrsky. Joskus Yuki-onnan kerrotaan pyytävän hänet kohdanneita ihmisiä ottamaan hänen lapsensa syliin, mutta jos näin tekee, jäädyttää hän matkalaisen jäähengityksellään.


title: Yuki-onna

text: Eräs japanilainen tarina kertoo Yuki-onnasta seuraavasti:


title: Macbeth (ooppera)

text: Macbeth on Giuseppe Verdin vuosina 1846–1847 säveltämä nelinäytöksinen ooppera. Pääasiassa Francesco Maria Piaven kirjoittama italiankielinen libretto pohjautuu William Shakespearen samannimiseen näytelmään. Librettoon teki lisäyksiä myös Andrea Maffei.


title: Macbeth (ooppera)

text: "Macbeth" on ensimmäinen Verdin Shakespearen teoksiin perustuvista oopperoista (muita ovat "Otello" ja "Falstaff"). Syyskuussa 1846 Verdi tuotatti itselleen "Macbethista" tiivistelmän ja lähetti sen Piavelle. Libretto valmistui tammikuussa 1847, mutta Verdi ei ollut siihen tyytyväinen ja Verdin ja Piaven välit kiristyivät. Seuraava ooppera, jonka Piave kirjoitti Verdille, oli "La Traviata" kuusi vuotta myöhemmin. "Macbethin" ensiesitys pidettiin Teatro della Pergolassa, Firenzessä 14. maaliskuuta 1847.


title: Macbeth (ooppera)

text: Verdi kuvasi "Macbethissä" kansan perinteisessä "risorgimento"-hengessä, mutta hänellä oli muita uusia mullistavia oivalluksia: oopperasta puuttui perinteinen rakkausteema ja tenori ensirakastajana. Hallusinaatiokohtaus banketissa, tulevien kuninkaiden rivistö sekä unissakävelykohtaus olivat uutta ja sensaatiomaista italialaisessa oopperassa.


title: Macbeth (ooppera)

text: Verdi harjoitutti Macbethin ja Ladyn I näytöksen duettoa ”Fatal mia donna!” monia kertoja ennen kuin oli tyytyväinen – legendan mukaan jopa yli 150 kertaa. Ensi-ilta oli menestys: Verdi kutsuttiin esiin noin 25 kertaa ja esityksen jälkeen hänet saatettiin asuntoonsa hurraahuutojen kera.


title: Macbeth (ooppera)

text: Lähes kaksikymmentä vuotta myöhemmin Verdiä pyydettiin uudistamaan ooppera Théâtre Lyriquessa, Pariisissa tehtyä esitystä varten. Uuden version ensiesitys oli 21. huhtikuuta 1865. Nykyään uudempaa versiota esitetään useammin kuin vanhaa.


title: Macbeth (ooppera)

text: Vuoden 1847 alkuperäisversiossa olivat jo unissakävelykohtaus Una macchia è qui tuttora, Macbethin I näyt tikaripuhe Mi si affaccia un pugnal sekä Ladyn ja Macbethin I näyt suuri duetto Fatal mia donna (Duetto on merkitty laulettavaksi sotto voce, e cupa (puoliääneen ja vaimeasti).


title: Macbeth (ooppera)

text:
Pariisiin versioon sävellettiin noitien baletti Grand Opera -hengessä ja Verdi myös poisti Ladyn cabalettan "Trionfai, sicuri alfine" ja laittoi tilalle upean La luce languen. Macbethilta myös poistettiin III näyt lopusta "Vada in fiamme" ja se korvattiin duetolla Ora di morte e di vendettalla Ladyn kanssa. Suurin muutos tuli koko oopperan loppuun. Alkuperäisversiossa oli rutiininomainen taistelualkusoitto, Macbethin ja Macduffin lyhyt keskustelu ja Macbethin kuolinsoolo "Mal per me chi m'affidai". Pariisin versiossa Verdi kuvasi taistelun fugatossa samanaikaisesti kun Macbeth kuolee näyttämön ulkopuolella ja sen jälkeen ooppera päättyy kuoron ja orkesterin triumfiin.I Näytös
1. kohtaus


title: Macbeth (ooppera)

text: Voitokkaan taistelun jälkeen noidat tervehtivät Macbethia Glamisin Taanina, Cawdorin Taanina ja Skotlannin kuninkaana. Bancosta he ennustavat kuninkaitten isää. Kuningas Duncanin sanansaattaja saapuu ilmoittamaan Macbethille myönnetystä Cawdorin Taanin arvonimestä. Macbeth ja Banco miettivät ennustusten tarkoitusta Due vaticini compiuti or sono (Kaksi ennustusta on jo toteutunut).


title: Macbeth (ooppera)

text: 2. kohtaus


title: Macbeth (ooppera)

text:
Lady Macbeth on saanut mieheltään kirjeen Nel dì della vittoria (Tämän voiton) ja ymmärtää, että Macbethin olisi murhattava Duncan Vain siten noitien kolmas ennustus toteutuisi. Lady toivoo, ettei hänen miehensä olisi asian esteenä Vieni t'affretta (Kiiruhda tänne). Palvelija ilmoittaa kuningas Duncanin tulevasta vierailusta. Lady Macbethin hetki on koittanut ja miehensä saavuttua Lady ehdottaa murhaa. Macbeth suostuu vastahakoisesti. Kuningas Duncan saapuu ja johdatetaan makuuhuoneeseen.
Keskiyöllä Macbeth on yksin omatunnon tuskissaan ja kuvittelee tikarin leijuvan ilmassa. Murhattuaan kuninkaan Macbeth katuu Ladylle tekoaan Fatal mia donna! (Kohtalokas vaimoni). Macbethin kädet ovat yltä päältä veressä ja hän hädin tuskin pystyy mutisemaan ”amen” kuullessaan viereisestä huoneesta palvelijoitten rukouksen. Lady Macbeth ottaa verisen tikarin ja vie sen Duncanin huoneeseen nukutetun vartijan käteen.


title: Macbeth (ooppera)

text: Banco ja Macduff ovat tulleet tapaamaan kuningasta. He löytävän Duncanin murhattuna ja henkivartijoita syytetään.


title: Macbeth (ooppera)

text:
II Näytös
1. kohtaus


title: Macbeth (ooppera)

text: Macbeth ja Lady keskustelevat vallan varmistamisesta. He päätyvät tapattamaan Bancon ja hänen poikansa Fleanzion. Jäätyään yksin Lady Macbeth on täynnä kunnianhimoa "La luce langue"' (Valo häipyy).


title: Macbeth (ooppera)

text:
Salamurhaajat odottavat ja Banco on huomannut omituisia enteitä ja kommentoi niitä pojalleen Come dal ciel precipita (Kuinka pimeys laskeutuu). Salamurhaajat iskevät. Banco kuolee mutta Fleanzio onnistuu pakenemaan.
3. kohtaus


title: Macbeth (ooppera)

text: Linnassa Macbeth ja Lady vastaanottavat vieraita. Lady Macbeth laulaa juomalaulun (brindisin) Si colmi il calice (Täyttäkää kupit). Macbeth saa tiedon Bancon kuolemasta ja Fleanzion paosta. Seurueelle Macbeth pahoittelee suureen ääneen Bancon poisjääntiä juhlista. Äkkiä Macbeth näkee kuolleen Bancon istuvan omalla paikallaan. Lady rauhoittaa miestään ja laulaa toisen säkeistön brindisistä. Macbeth näkee aaveen uudelleen ja on romahduksen partaalla. Vieraat poistuvat vakuuttuneina Macbethin syyllisyydestä ja Macbeth jää yksin synkkien ajatustensa kanssa.


title: Macbeth (ooppera)

text: III Näytös


title: Macbeth (ooppera)

text: 1. kohtaus


title: Macbeth (ooppera)

text: Hecate johtaa noitia luolassa. Macbeth tulee sisään kuuntelemaan kohtalonsa. Hänelle näytetään kolme näkyä ja kerrotaan kolme varoitusta. Macbethin tulee varoa Macduffia, Macbethia ei voita kukaan naisesta syntynyt ja Macbeth kukistuu vasta kun Birnamin metsä marssii häntä kohti. Näkyjen jälkeen Macbeth tiedustelee tuleeko Bancon suku hallitsemaan. Hänelle näytetään kahdeksan kuningasta peräjälkeen ja viimeisenä ilmestyy Banco peili kädessään.


title: Macbeth (ooppera)

text: Lady Macbeth saapuu etsimään miestään. Macbethin kertomuksen jälkeen pariskunta päättää selvittää välinsä Macduffin ja Fleanzion kanssa Ora di morte e di vendetta (Koston ja kuoleman hetki)


title: Macbeth (ooppera)

text: IV näytös


title: Macbeth (ooppera)

text: Skotlantilaiset pakolaiset Englannin puolella rajaa surevat kohtaloaan Patria oppressa (Sorrettu isänmaa). Macduff suree oman perheensä kuolemaa O figli, o figli miei! (Lapseni, lapseni!). Malcolmilla on apunaan englantilaisia sotilaita ja hän käskee heidän naamioitua puiden oksilla ennen kuin he lähtevät rajan yli vapauttamaan Skotlantia.


title: Macbeth (ooppera)

text: Syyllisyys painaa Ladya ja hän kävelee unissaan linnassa Una macchia è qui tuttora (Täälläkin on läiskä). Kamaripalvelija ja tohtori katselevat kauhistuneina.


title: Macbeth (ooppera)

text: 3. kohtaus


title: Macbeth (ooppera)

text: Malcolm marssii Macbethia vastaan. Macbeth luottaa noitien ennustukseen vaikkakaan kunnioitusta ja rakkautta hän ei ole koskaan saanut. Pietà, rispetto, amore (Armoa, kunnioitusta, rakkautta). Macbethille kerrotaan Ladyn kuolleen ja Birnamin metsän marssivan häntä vastaan.


title: Macbeth (ooppera)

text: 4. kohtaus


title: Macbeth (ooppera)

text: Macbeth luottaa noitien ennustukseen eikä usko kuolevansa. Kaksintaistelussa Macduff sanoo olevansa leikattu äitinsä kohdusta ja iskee Macbethin kuoliaaksi. Malcolmista tulee uusi hallitsija. Ooppera päättyy Malcolmin, Macduffin ja kuoron kiitokseen.


title: Bebel Gilberto

text: Isabel ”Bebel” Gilberto (s. 12. toukokuuta 1966 New York City, Yhdysvallat) on brasilialainen bossa nova -laulaja. Hänen isänsä on muusikko João Gilberto ja äiti laulaja Miúcha. Gilberton eno on laulaja-lauluntekijä Chico Buarque.


title: Bebel Gilberto

text: Gilberto syntyi New Yorkissa ja aloitti musiikillisen uransa Brasiliassa Rio de Janeirossa. 11-vuotiaana hän esiintyi äitinsä Miúchan albumilla "Miúcha & Antônio Carlos Jobim" (1977). 9-vuotiaana hän esiintyi äitinsä ja jazz-saksofonisti Stan Getzin kanssa jazzfestivaaleilla Carnegie Hallissa, New Yorkissa. Hän teki yhteistyötä lukuisten muusikkojen kanssa ennen ensimmäisen oman levytyksensä "Bebel Gilberto" julkaisua vuonna 1986. Vuonna 1991 hän muutti takaisin New Yorkiin, jossa hän yhä asuu.


title: James Galway

text: James Galway (s. 1939) on Pohjois-Irlannissa syntynyt huilisti. Hän oli yksi ensimmäisistä huilisteista joka teki merkittävää soolouraa.


title: James Galway

text: Hän oli Berliinin filharmonikoiden ykköshuilisti vuosina 1969–1975 eli Herbert von Karajanin kapellimestarikaudella. Karajanin hämmästykseksi Galway lähti soolouralle. Hän on levyttänyt yli 65 CD:tä BMG Sony Classics-sarjaan ja Deutsche Grammophonille.


title: James Galway

text: Huilulle sävelletyn klassisen musiikin lisäksi hän on levyttänyt irlantilaista kansanmusiikkia ja erilaisia ikivihreitä, esiintynyt Pink Floydin kanssa ja osallistunut Taru sormusten herrasta -elokuvien taustamusiikin levyttämiseen.


title: James Galway

text: James Galway asuu Sveitsissä ja soittaa nykyisin hänelle varta vasten tehtyä 20K ‘Galway’ Nagahara -huilua.


title: Isabel (Kansas)

text: Isabel on kaupunki Barberin piirikunnassa, Kansasissa. Sen asukasluku on 108 (2000). Kaupungin pinta-ala on 0,6 km², josta kaikki on maata.


title: Isabel (Kansas)

text: Vuoden 2000 väestönlaskennan mukaan Isabelissa on 108 asukasta, 46 taloutta ja 31 perhettä. Väestötiheys on 166,8 ihmistä neliökilometriä kohden. Asukkaista 22,2 % on alle 18-vuotiaita, 10,2 % 18–24-vuotiaita, 19,4 % 25–44-vuotiaita, 31,5 % 45–64-vuotiaita ja 16,7 % yli 65-vuotiaita. 18,5 % perheistä ja 17,0 % väestöstä elää köyhyysrajan alapuolella.


title: Isabel

text: Isabel voi tarkoittaa ainakin seuraavia:


title: Ivo Papazov

text: Ivo Papazov (, s. 16. helmikuuta 1952 Kărdžali) on bulgarialainen klarinetisti. Hän perusti ensimmäisen yhtyeensä vuonna 1974 ja esiintyy nykyään Ivo Papasov Wedding Band -yhtyeensä kanssa. Papazov on saanut myös kansainvälistä mainetta solmittuaan levytyssopimuksen Hannibal Recordsin kanssa. Hän voitti vuonna 2005 Grammyn. Hän esiintyi hääyhtyeensä kanssa Kaustisen festivaaleilla 2010.


title: Luettelo Suomen liikenteen lisäkilvistä

text: Seuraavassa on lueteltu Suomessa käytössä olevat liikennemerkkien lisäkilvet.


title: Uimarakko

text: Uimarakko () on monilla kaloilla ruumiinontelon yläosassa oleva elin, joka sisältää kaasuja. Sen avulla kalat pystyvät säätelemään uimasyvyyttään, mutta jotkut lajit käyttävät sitä myös esimerkiksi äänien tuottamiseen ja vahvistamiseen.


title: Uimarakko

text: Uimarakko on koko ruumiinontelon pituinen ja sen dorsaalipuolella sijaitsevat kalan pitkittäiset munuaiset.


title: Uimarakko

text: Uimarakkoja on kahta eri rakennetyyppiä. On uimarakkoja, joilla on ohuen tiehyeen kautta yhteys suolistoon, ja sitten on niin sanottuja umpirakkoja, joilla ei ole enää yhteyttä suolistoon. Yleistyksenä voidaan sanoa umpirakkoisten elävän syvissä vesissä.


title: Uimarakko

text: Uimarakon uloimpana kerroksena on ohut epiteelikudoskerros. Sen alla on iso kollageenista muodostunut säikeinen perusaine, sileää lihaskudosta, tukikudosta ja lopulta kaasurauhassoluja. Tiukasti pakkautuneet kudokset sekä guaniinikiteet estävät kaasujen diffuusion pois uimarakosta.


title: Uimarakko

text: Uimarakon sisältämän kaasun koostumus vaihtelee huomattavasti lajien välillä. Lohikaloilla uimarakossa on lähes puhdasta typpeä. Syvän meren kaloilla puolestaan happipitoisuus kasvaa mitä syvemmälle mennään.


title: Uimarakko

text: Kala voi säädellä uimarakon avulla uimasyvyyttään. Ilma uimarakkoon siirtyy joko nielemisliikkeiden tai kaasurauhasten avulla. Kaasurauhasessa hemoglobiinin hapensitomiskykyä vähennetään laktaatin avulla, jolloin happimolekyylit siirtyvät uimarakkoon. Uimarakon takia kala ei voi tehdä nopeita syöksyjä pystysuunnassa, muuten rakko halkeaisi. Rustokaloilla (hailla ja rauskuilla) ei ole uimarakkoa, vaan ne säätelevät uimasyvyyttään olemalla jatkuvasti liikkeessä. Myöskään monilla pohjassa elävillä luukaloilla, esimerkiksi simpuilla, ei uimarakkoa ole.


title: Uimarakko

text: Uimasyvyyden säätelyn lisäksi uimarakon tehtävänä on uroskalalla viilentää vatsaontelossa sijaitsevia kiveksiä, jotta siittiöiden muodostuminen olisi mahdollista.


title: Uimarakko

text: Jotkut kalat käyttävät uimarakkoja myös äänten tuottamiseen tai voimistamiseen. Siihen liittyviä lihaksia supistamalla kala saa aikaan erilaisia murisevia, murahtelevia ja rummuttavia ääniä. Esimerkiksi konnakaloilla on isot sisäiset lihakset, joiden avulla ne pystyy tuottamaan monia erilaisia ääniä.


title: Uimarakko

text: Uimarakkoja on erityisesti Kiinassa käytetty kuivattuina ravinnoksi. Varhaisin todiste uimarakkojen syömisestä on vuodelta 206 eaa. Erityisen haluttu kala on isoveltto, jonka uimarakolla uskotaan olevan myös terveysvaikutuksia. Sen uimarakoista maksetaan jopa 8 500 dollaria kilogrammalta. Sen kalastaminen on Kalifornianlahdella on aiheuttamassa kalifornianpyöriäisen sukupuuton.


title: Uimarakko

text: Uimarakkoja on ennen käytetty muun muassa kondomeina.


title: Jean-François Revel

text: Jean-François Revel (19. tammikuuta 1924 Marseille – 30. huhtikuuta 2006 Kremlin-Bicêtre lähellä Pariisia) oli ranskalainen kirjailija, journalisti ja filosofi. Hän oli syntyjään Jean-François Ricard, mutta otti myöhemmin nimimerkkinsä Revel viralliseksi sukunimekseen. Hän oli Ranskan akatemian (Académie française) 24. jäsen kesäkuusta 1997 alkaen.


title: Jean-François Revel

text: Toisen maailmansodan aikaan Jean-François Revel oli Ranskan vastarintaliikkeen jäsen. Hän opiskeli sodan jälkeen filosofiaa École Normale Supérieuressa ja opetti sitä valmistuttuaan aina vuoteen 1963. Hän toimi opettajana ensin Algeriassa, sitten ulkomailla Meksikossa ja Italiassa sekä tämän jälkeen Ranskan Lillessä. 1963 mennessä hän oli ehtinyt julkaista jo useita kirjoja, ja ensimmäisen teoksen "Pourquoi des philosophes ?" menestys rohkaisi häntä keskittymään kirjojen ja lehtiartikkelien kirjoittamiseen.


title: Jean-François Revel

text: Revel piti pitkään itseään poliittisesti vasemmistolaisena ja vuoteen 1970 saakka myös sosialistina (hän yritti sosialistien ehdokkaana politiikkaan 1967 vaaleissa), mutta hänen ajatuksiaan ja kirjoituksiaan 1960- ja 1970-luvun läntisessä maailmassa pidetään pikemminkin oikeistolaisina ja liberaaleina. Tuohon aikaan nimittäin monet läntiset intellektuellit näkivät kommunismin hyvänä ja jopa tavoiteltavana yhteiskuntamuotona, kun taas Revel edusti klassista liberalismia, suosien Yhdysvaltain järjestelmää ja amerikkalaistyylistä liberalismia. Hän toi näkemyksensä selvästi ilmi 1970 julkaistussa kirjassaan "Ni Marx ni Jésus" (Ei Marxia eikä Jeesusta), josta tuli nopeasti hyvin suosittu ja joka teki hänestä kansainvälisesti kuuluisan.


title: Jean-François Revel

text: Teoksessaan Revel käsitteli 1960-luvun lopun (vuoden 1968) opiskelijoiden ja nuorison vallankumouksellisia liikkeitä sekä niiden välisiä eroja Euroopassa ja (Pohjois-)Amerikassa. Hänen mukaansa vasemmistopainotteiset eurooppalaiset liikkeet eivät pyrkineet oikeisiin päämääriin, mutta "ideologiattomat" liikkeet Yhdysvalloissa taas olivat hyvinkin rohkaisevalla tiellä vapaamielisyyden ja demokratian puolesta, juuri siksi etteivät ne nojanneet ylhäältä annettuihin ideologioihin, vaan olivat ikään kuin kasvaneet ruohonjuuritasolta. Samaten hän suomi eurooppalaista älymystöä sen ylenkatseellisesta asenteesta amerikkalaiseen liikehdintään. Yhdysvalloissa kirja sai myönteistä huomiota ja Reveliä kuvattiin vapauden filosofiksi.


title: Jean-François Revel

text: Seuraavalla vuosikymmenellä Jean-François Revel jatkoi yhteiskunnallista pohdintaa kirjoissa "La Tentation totalitaire" (Totalitarismin houkutus) ja "Comment les démocraties finissent" (Kuinka demokratiat loppuvat). Kylmän sodan jatkuessa hän oli huolestunut Neuvostoliiton kasvaneesta vaikutusvallasta ja ihmetteli sitä, miten demokraattisissa maissa asuvat saattoivat nähdä myönteisiä puolia totalitaarisessa diktatuurissa. Revel kirjoitti myös fasismista ja piti typeränä joidenkin eurooppalaisten tapaa nähdä amerikkalaisessa politiikassa totalitaristisia piirteitä, kun nimenomaan monet Euroopan valtiot olivat itse suistuneet fasismiin 1920- ja 1930-luvuilla. Hän teki tunnetuksi käsitettä amerikkalaisvastaisuus (antiamerikkalaisuus); hänen mukaansa monet eurooppalaiset ja myös jotkut amerikkalaiset arvostelivat Yhdysvaltoja ilman järkevää syytä. Revel myönsi Yhdysvalloissa ja sen politiikassa kyllä olevan myös puutteita ja epäkohtia, mutta hänen mielestään se kuitenkin kokonaisuudessaan toteutti vapauden ja oikeudenmukaisuuden ihanteita paremmin kuin mikään muu maa. Revelin mukaan Euroopassa hyvin monilla oli taipumus nähdä pienetkin amerikkalaisuuden epäkohdat jättimäisinä virheinä.


title: Jean-François Revel

text: Politiikan lisäksi Revel kirjoitti laaja-alaisesti muistakin aiheista: hänen kirjansa ovat käsitelleet esimerkiksi filosofiaa, kirjallisuutta, taiteen historiaa ja gastronomiaa. Kylmän sodan päätyttyä hän kirjoitti informaation aikakauden tarjoamasta mahdollisuudesta levittää väärää tietoa suurelle yleisölle. Tämäkin kirja sai vastakaikua, mutta kriitikoiden mielestä se oli vain yritys puolustella hänen muuta vasemmistovastaista työtään. Mielipiteet Revelin poliittisesta ja yhteiskunnallisesta kirjallisuudesta ovat jakaantuneet pitkälti poliittisten näkökantojen mukaan: vaikka häntä pidetäänkin yleisesti hyvänä kirjoittajana, ja hänen usein sarkastista ja kyynistäkin tyyliään on kehuttu, eivät hänen poliittiset mielipiteensä ole vakuuttaneet samalla tavoin. Vaikka hän onkin oikeiston piirissä etenkin Yhdysvalloissa hyvin arvostettu, jopa lähes samaan tapaan kuin ihailemansa Alexis de Tocqueville, vasemmisto katsoo hänen vain sanoneen sen mitä amerikkalaiset halusivat kuulla.


title: Jean-François Revel

text: Poliittisista erimielisyyksistä huolimatta Jean-François Revel oli Ranskassakin tunnustettu ajattelija. 19. heinäkuuta 1997 hänet valittiin Ranskan akatemian 24. paikan uudeksi haltijaksi. Tällä paikalla häntä edelsi Étienne Wolff. Akatemian 40 oppituolia pysyvät niille valituilla henkilöillä koko näiden loppuelämän ajan, ja vasta edesmenneille valitaan seuraaja. Niinpä Revel kuului akatemiaan kuolemaansa saakka.


title: Jean-François Revel

text: Eräänlaisena päätöksenä hänen uralleen oli 2002 julkaistu "L'obsession anti-américaine" (Amerikkalaisvastainen pakkomielle), joka ilmestyi vuoden Yhdysvalloissa tapahtuneiden syyskuun 11. terrori-iskujen jälkeen. Se on yhteenveto hänen aiemmissa kirjoissaan esiintuomista eurooppalaisen niin kutsutun amerikkalaisvastaisuuden eri puolista. Revel arvostelee edelleen eurooppalaisten tapaa keskittyä Yhdysvaltain epäkohtiin, kun Euroopan pitäisi hänen mukaansa auttaa Yhdysvaltoja sen taistelussa terrorismia vastaan. Hän pitää absurdina väitteitä, joiden mukaan Yhdysvaltain oma politiikka olisi aiheuttanut terrori-iskut, ja on sillä kannalla, että amerikkalaisten toiminta maailmanpolitiikassa hyödyttää myös Eurooppaa. Revelin näkemyksiä kutsuttiin tässä vaiheessa usein paitsi liberaaleiksi, myös konservatiivisiksi.


title: Jean-François Revel

text: Jean-François Revel oli naimisissa kahdesti, ja hänellä on näistä avioliitoista kolme poikaa. Hänen ensimmäinen vaimonsa oli maalari Yahne le Toumelin, mutta liitto päättyi eroon. Hänen toinen vaimonsa oli tunnetun kirjailijan Nathalie Sarrauten tytär journalisti Claude Sarraute, tämä liitto kesti Revelin kuolemaan saakka. Yksi hänen pojistaan, Matthieu Ricard, on tunnettu buddhalainen munkki ja kirjailija, joka oli aiemmin biokemian tutkija Pasteur-instituutissa, mutta kääntyi buddhalaisuuteen ja toimii nykyään muun muassa 14. dalai-laman tulkkina. Revelin viimeisimpiä teoksia oli hänen ja hänen poikansa välisiä keskusteluja sisältänyt "Le Moine et le Philosophe" vuodelta 1997, joka on käännetty myös suomeksi nimellä "Munkki ja filosofi".


title: Jean-François Revel

text: Jean-François Revel kuoli 30. huhtikuuta 2006 sydänsairauteen Kremlin-Bicêtren sairaalassa Pariisissa 82-vuotiaana. Hänen seuraajakseen Ranskan akatemiaan valittiin Max Gallo runsaan vuoden kuluttua 31. toukokuuta 2007.


title: Borough

text: Borough on englanninkielinen aluehallintoyksikön nimitys, joka on käytössä Kanadassa Québecin provinssissa, Alaskan, Connecticutin, Minnesotan, New Jerseyn, New Yorkin, Pennsylvanian ja Virginian osavaltioissa Yhdysvalloissa ja aiemmin Uudessa-Seelannissa. Borough-nimellä kutsuttavia alueita on myös Yhdistyneessä kuningaskunnassa, erityisesti Englannissa ja Pohjois-Irlannissa. Australiassa on myös yksi borough.


title: Borough

text: New Yorkin viisi kaupunginosaa ("the five boroughs") ovat suuria urbaaneja alueita, joista jokainen on väkilukunsa puolesta samassa mittaluokassa suurimpien yhdysvaltalaisten kaupunkien kanssa. Ne ovat samanrajaisia myös viiden New Yorkin osavaltion piirikunnan kanssa, joskin osin eri nimisinä - esimerkiksi Brooklyn on samalla piirikunta nimeltä Kings County. Näillä piirikunnilla ei ole kuitenkaan tavallista piirikunnan hallintoa, vaan erityinen kaupunginosan hallinto.


title: Borough

text: Loppuliitteenä -borough (tai -brough) esiintyy monissa englantilaisissa kaupunginnimissä, Etelä-Englannissa se oli yleensä muodossa -bury. Loppuliite -bury on myös käytössä Uuden Englannin alueella Yhdysvalloissa, kun taas muoto -burg (tai -burgh) on yleisempi Skotlannissa ja Yhdysvaltain etelä- ja länsiosissa.


title: Mike Campbell

text: Michael ”Mike” Campbell (s. 1. helmikuuta 1950 Panama City, Florida, Yhdysvallat) on yhdysvaltalainen kitaristi ja äänilevytuottaja, joka tunnetaan parhaiten yhteistyöstään Tom Pettyn kanssa.


title: Mike Campbell

text: Campbell syntyi Panama Cityssä Floridassa ja opiskeli siellä vuoteen 1968 saakka Ribault High Schoolissa Jacksonvillessä. Hän osti ensimmäisen kitaransa 16-vuotiaana. Campbell perusti Dead or Alive -yhtyeen, joka kuitenkin hajosi pian. Vuonna 1975 hän oli yksi Tom Petty & the Heartbreakers -yhtyeen perustajajäsenistä. Campbell on myös tuottanut useita yhtyeen albumeja.


title: Mike Campbell

text: Tom Petty & the Heartbreakersissä tekemänsä työn lisäksi Campbell on myös kirjoittanut joitakin omia lauluja. Sooloalbumin julkaisusta hän ei omien sanojensa mukaan ole kiinnostunut.


title: Rannikon Puolustaja

text: Rannikon Puolustaja on meripuolustuksen ammatti- ja järjestölehti. Lehden kustantaa Rannikkoupseeriyhdistys RUY ry. Lehden painos on 4 200 neljä kertaa vuodessa. Lehden päätoimittaja on Janne Herrala.


title: Biojäte

text: Biojäte on eloperäistä jätettä. Biojätteelle on ominaista kosteus ja aineksen orgaanisuus, jotka mahdollistavat voimakkaan mikrobitoiminnan, jonka seurauksena biojäte hajoaa. Biohajoavuus on biojätteeseen lajiteltavien jätteiden edellytys. Biojätteeseen käyvät muun muassa suodatinpussit, teepussit, leivinpaperit, talouspaperit ja nenäliinat, hedelmien kuoret, hedelmät, vihannesten kuoret, vihannekset, ruoantähteet, pienet luut, kukat ja multa. Kuitenkaan esimerkiksi kissanhiekkaa (lukuun ottamatta puupellettejä), lemmikkieläinten jätöksiä, pölypusseja, lääkkeitä, tupakantumppeja, ruokaöljyjä tai tuhkaa ei saa hävittää biojätteen mukana. Nesteet tulee kaataa viemäriin, ei biojätteeseen.


title: Biojäte

text: Biojätteen voi kompostoida omassa kompostissa. Useissa kunnissa biojätteille on oma keräyksensä; jäteastioiden väri on ruskea. Biojätteen voi laittaa keräykseen kaupoissa myytävissä biohajoavissa pusseissa, paperipusseissa tai itse sanomalehdestä tehdyissä pusseissa. Paikallisista oloista riippuu, mitä biojätteelle tehdään.


title: Biojäte

text: Kompostoimalla biojätteestä saadaan multaa. Hapellisissa oloissa hajoaminen tapahtuu aerobisesti, ja ilmakehään vapautuu lähinnä hiilidioksidikaasua ja vesihöyryä. Näin vapautuvan hiilidioksidin ei lasketa lämmittävän ilmastoa, koska se on yhteyttämisen mukana vastikään poistunut ilmakehästä.


title: Biojäte

text: Hapettomissa oloissa, esimerkiksi märissä olosuhteissa, hajoaminen tapahtuu mätänemällä, anaerobisesti, ja vapautuu metaania. Bioreaktorissa tämä onkin tavoitteena: metaani voidaan kerätä talteen ja käyttää polttoaineena. Toinen mahdollinen tapa tuottaa jätteestä palavia kaasuja on kaasutus. Biojätettä voidaan myös polttaa sellaisenaan jätteenpolttolaitoksessa. Biojäte ei kuitenkaan sovellu hyvin sellaisenaan poltettavaksi, koska se on kosteaa ja palaa huonosti.


title: Biojäte

text: Jos biojäte joutuu sekajätteen mukana kaatopaikalle, se tiivistetään ja haudataan muun jätteen mukana. Biojäte joutuu siten hapettomiin oloihin ja alkaa mädäntyä, jolloin metaania vapautuu ilmakehään. Metaani on voimakas kasvihuonekaasu ja aiheuttaa omalta osaltaan ilmastonmuutosta.


title: Chris Slade

text: Chris Slade (s. 30. lokakuuta 1946 Pontypridd, Wales) on rumpali, joka on työskennellyt uransa aikana useiden eri yhtyeiden ja artistien kanssa, kuten Gary Numan, Tom Jones, Uriah Heep ja Manfred Mann’s Earth Band (vuosina 1972–1978). Slade soitti The Firmin ja Pink Floydista tutun David Gilmourin kanssa 1980-luvun alussa.


title: Chris Slade

text: Eniten julkisuutta Chris Slade sai vuonna 1989, kun Simon Wright lähti AC/DC:stä. Nokkamiehet Angus ja Malcolm Young palkkasivat Sladen soittamaan vain tilapäisesti yhdelle levylle ("The Razors Edge"), mutta pyysivät Sladea jäämään yhtyeeseen.


title: Chris Slade

text: Youngin veljesten mielestä neljä vuotta kestänyt yhteistyö kuitenkin riitti. Alkuperäisen AC/DC-rumpali Phil Ruddin rumputyöskentely oli heidän mielestään lopulta Sladea paremmalta kuulostava vaihtoehto ja sopivampi AC/DC:n musiikkityyliin. Tästä huolimatta Angus Youngin väitettiin sanoneen Sladen olevan ”luultavasti bändin paras muusikko. Meistä on ikävää, että hänen on lähdettävä, mutta Philin takaisintulo on Sladen lähdön arvoista.” Soitettuaan "The Razors Edgeä" seuranneella menestyskiertueella Slade lähti AC/DC:stä vuonna 1994 ja muutti asumaan Englantiin maaseudulle. Vuonna 2015 Slade palasi takaisin yhtyeeseen korvaten Phil Ruddin, joka oli syytettynä tappouhkauksesta ja huumeiden hallussapidosta. Hän soitti uuden "Rock or Bust" -albumin jälkeisellä kiertueella vuonna 2015.


title: Chris Slade

text: Asia-yhtyeen Geoff Downes kutsui Sladen soittamaan kokoonpanoonsa vuonna 1999 ja yhteistyö kesti vuoden 2005 syyskuuhun saakka. Kuudessa vuodessa Slade ehti soittaa kahdella Asian levyllä.


title: Suomen Höyrypursiseura

text: Suomen Höyrypursiseura ry on vuonna 1968 perustettu höyryaluskulttuuria ja -harrastusta vaaliva yhteisö. Seuran rekisterissä on yli 70 toimivaa höyryalusta ja jäseniä noin 180. Seura on julkaissut vuodesta 1986 alkaen Korsteeni-lehteä. Yhdistys on myös jäsenenä European Steamship Federationissa. Yhdistys pitää lisäksi suurta höyryaiheista linkkikokoelmaa yhdessä Suomen Höyrykoneyhdistyksen kanssa.


title: Natalia Oreiro

text: Natalia Oreiro (s. 19. toukokuuta 1977, Montevideo Uruguay) on uruguaylainen laulaja ja näyttelijä, joka nykyään asuu Argentiinassa.


title: Natalia Oreiro

text: Oreiro muutti Uruguaysta 16-vuotiaana Argentiinaan. Hän aloitti uransa esiintymällä "telenoveloissa". Ensimmäisen albuminsa "Natalia Oreiron" hän julkaisi vuonna 1998. Tähän mennessä hän on julkaissut kolme albumia.


title: Kofun-kausi

text: Kofun-kausi on ajanjakso Japanin historiassa. Se kesti vuodet 300–552 ja sai nimensä "kofun"eiksi kutsutuista suurista hautakummuista. Hautakumpujen rakentaminen aloitettiin jo 200-luvulla. Kofun- ja Asuka-kaudet muodostavat yhdessä Yamato-kauden. Kofun-kaudella Japaniin tuli runsaasti vaikutteita Kiinasta ja Koreasta.


title: Kofun-kausi

text: Kofun-hautakumpujen rakentaminen aloitettiin jo 200-luvulla. Kumpujen viereen asetettiin haniwa-veistoksia. Veistokset saattoivat esittää eläimiä, ihmisiä tai erilaisia rakennuksia. Ihmisveistosten vaatetuksesta, haarniskoista ja aseistuksesta on saatu tietoja ajan elinoloista. Suurten hautojen rakentaminen vaati runsaasti työvoimaa, jonka hallintaa auttoi maanviljelytekniikoiden kehittyminen. Niiden avulla Yamato-hovi pystyi laajentamaan valtaansa aikaisempaa suuremmalle alueelle.


title: Kofun-kausi

text: Yamato-valtion aikana syntyi pohja maan poliittiselle ja yhteiskunnalliselle järjestelmälle. 300-luvun loppuun mennessä Yamato oli vakiintunut kuningaskunta, joka oli yhteydessä Kiinaan ja Koreaan, erityisesti Baekjeen. Kiinan korkeakulttuurin tuotteet tulivat Japaniin Korean niemimaan kautta. Ulkomaiset oppineet ja maahanmuuttajat toivat maahan tekniikkaa, kiinan kirjoitusjärjestelmän ja kungfutselaisuuden. Valtataistelussa Korean niemimaasta Yamato liittoutui 300-luvulla eteläkorealaisen Baekjen kanssa. Kiinnostus Korean aluetta kohtaan syntyi ilmeisesti tekniikan ja raaka-aineiden, erityisesti raudan, tarpeesta.


title: Kofun-kausi

text: Yamaton keskusvaltio alkoi taantua 500-luvulla, ja valta siirtyi paikallisille klaaneille, joista erityisesti Soga sai vaikutusvaltaa. Samaan aikaan buddhalaisuus levisi Japaniin Baekjesta. Se merkitsi äärettömän merkittävää vaikutusta Japanin korkeakulttuurin syntymiselle ja uutta kautta maan historiassa.


title: Kofun-kausi

text: Yamaton yhteiskunta jakautui kolmeen pääryhmään. "Ujit" olivat yläluokkaa, jonka on ajateltu syntyneen alkuperäisistä maatalousyhteisöistä. 400-lukuun mennessä uji-ryhmät sitoutuivat Yamaton hallitsijaan taloudellisesti ja uskonnollisesti, ja hallitsija nimitti päälliköt niistä voimakkaimmille. "Bet" olivat vuorostaan klaanityyppisiä ammattiyhteisöjä, jotka valmistivat esimerkiksi keramiikkaa, kalastivat tai viljelivät riisiä. Alimpana oli "yatsuko"-ryhmä. Sen muodostivat palvelijoina toimineet orjat, jotka käsittivät mahdollisesti noin viisi prosenttia japanilaisista.


title: Floyd Patterson

text: Floyd Patterson (4. tammikuuta 1935 Waco, Pohjois-Carolina – 11. toukokuuta 2006 New Paltz, New York) oli yhdysvaltalainen nyrkkeilijä, olympiavoittaja ja ammattilaisten raskaansarjan nyrkkeilyn kaksinkertainen maailmanmestari, joka muistetaan erityisesti kolmesta ottelustaan ruotsalaista Ingemar Johanssonia vastaan.


title: Floyd Patterson

text: Patterson voitti avoimen raskaansarjan maailmanmestaruuden ottelussa Archie Moorea vastaan 1956. Noustessaan mestariksi Patterson oli vain 21-vuotias, eli kaikkien aikojen nuorin raskaansarjan maailmanmestari. Myöhemmin Mike Tyson on onnistunut rikkomaan tämän ennätyksen. Sen lisäksi Patterson muistetaan ensimmäisenä sekä nyrkkeilyn olympiakultamitalin että ammattilaisten raskaansarjan maailmanmestaruuden voittaneena nyrkkeilijänä ja painoluokkansa ensimmäisenä kaksinkertaisena maailmanmestarina. Hän menetti mestaruutensa Ingemar Johanssonille vuonna 1959, mutta voitti sen takaisin uusintaottelussa ja puolusti mestaruuttaan tämän jälkeen vielä kerran ennen sen menettämistä Sonny Listonille vuonna 1962. Tämänkin jälkeen Patterson yritti paluuta maailmanmestariksi kolmesti ensin uusintaottelussa Listonia vastaan, Muhammad Alia vastaan 1965 ja Jimmy Ellisia vastaan 1968 kuitenkaan onnistumatta. Hän lopetti uransa vuonna 1972 hävittyään toisessa kohtaamisessaan Alia vastaan NABF:n mestaruusottelussa.


title: Floyd Patterson

text: Pattersonin omalaatuinen Peek-a-Booksi ristitty nyrkkeilytyyli ja nopeus nostivat hänet 1950-luvulla otteluja televisiosta seuraavan kansan suosikiksi, vaikka hänen iskunkestävyytensä olikin heikko. Ottelemissaan seitsemässä maailmanmestaruusottelussa hän kävi 16 kertaa kanveesissa. Uransa jälkeen hän toimi nyrkkeilyvalmentajana ja New Yorkin nyrkkeilykomission puheenjohtajana. Hän jätti kyseisen tehtävän sairastuttuaan 1990-luvun lopulla Alzheimerin tautiin. Floyd Patterson kuoli kotonaan New Yorkissa 11. toukokuuta 2006.


title: Floyd Patterson

text: Floyd Patterson syntyi Wacossa, Pohjois-Carolinassa 4. tammikuuta 1935, mutta muutti jo lapsena Brooklyniin, New Yorkiin. Hän ohjautui nyrkkeilyn pariin jo nuorena Wiltwyckin koulukodissa, jossa hän vietti kaksi vuotta, ja päästyään 15-vuotiaana pois hän jatkoi lajin harjoittelua Carltonin YMCA:n sekä Gramercy Gymnasiumin saleilla. Nyrkkeilymanageri ja Gramercy Gymnasiumin omistaja Cus D'Amaton hän oli tavannut jo muutamaa vuotta aiemmin avustaessaan samalla salilla harjoitellutta isoveljeään, jota D'Amato valmensi. Hän otti Pattersonin koulutettavakseen.


title: Floyd Patterson

text: Patterson voitti New Yorkin osavaltion Golden Gloves -turnauksen ja amatöörinyrkkeilyn Yhdysvaltain-mestaruuden. Hänet valittiin 17-vuotiaana edustamaan maataan vuoden 1952 kesäolympialaisissa Helsingissä. Nuori Patterson kilpaili keskisarjassa ja joukkueen valmentajana toiminut Pete Mello otti hänet suosikikseen kaikista joukkueen ottelijoista. Patterson oli sarjassaan ylivoimainen ja voitti kaikki vastustajansa Ranskan Omar Tebakkaa lukuun ottamatta tyrmäyksellä. Patterson voitti olympiakultaa tyrmättyään loppuottelussa romanialaisen Vasile Tițăn ensimmäisessä erässä alle minuutin ottelun jälkeen.


title: Floyd Patterson

text: Palattuaan New Yorkiin Patterson allekirjoitti välittömästi ammattilaissopimuksen Cus D'Amaton kanssa. D'Amato palkkasi Pattersonin valmentajaksi Jersey Joe Walcottia valmentaneen Danny Florion. Suojatteihinsa isällisesti suhtautunut D'Amato oli merkittävä voima Pattersonin uralla. Patterson onkin sanonut, että D'Amaton ansiosta hänen ei ikinä tarvinnut huolehtia siitä, mitä sopimuksia kirjoittaa tai sanoa reporttereille, sillä D'Amato järjesti kaiken tämän hänen puolestaan. Parin välillä vallitsi täydellinen luottamus.


title: Floyd Patterson

text: 12. syyskuuta 1952 Patterson aloitti ammattilaisuransa alemmassa raskaassasarjassa. Hän saapui kehään olympiajoukkueen viitta yllään ja kukisti huolella valitun vastustajansa Eddie Goldboldin neljännessä erässä tyrmäyksellä. Patterson voitti uransa ensimmäiset 13 ottelua ja niistä kahdeksan tyrmäyksellä. Kolmannessa ottelussaan Lester Jacksonia vastaan hän otteli ensimmäistä kertaa Madison Square Gardenissa, ja jo seuraavassa kamppailussaan Lulu Sabotinia vastaan hän otteli nyrkkeilyillan pääottelussa Brooklynissa. Uransa neljännessätoista ottelussa hän koki ammattilaisuransa ensimmäisen tappion, kun 7. kesäkuuta 1954 entinen maailmanmestari Joey Maxim voitti hänet pistein kahdeksassa erässä. Tämän jälkeen Patterson kohtasi Jacques Royer-Crecyn, joka ensimmäisenä nyrkkeilijänä kaatoi Pattersonin kanveesiin. Patterson voitti ottelun seitsemännessä erässä teknisellä tyrmäyksellä, kun Royer-Crecyn silmäkulma aukesi.


title: Floyd Patterson

text: Vuonna 1956 raskaansarjan voittamaton maailmanmestari Rocky Marciano lopetti uransa ja jätti maailmanmestaruuden avoimeksi. Patterson oli juuri tuolloin aloittanut nousunsa ylempään painoluokkaan eikä ollut hävinnyt otteluakaan Joe Maximia vastaan koetun tappion jälkeen. 8. heinäkuuta 1956 Patterson otteli ensimmäistä kertaa New Yorkissa Madison Square Gardenin pääottelussa Tommy Jacksonia vastaan. Ottelun panoksena oli pääsy maailmanmestaruusotteluun 42-vuotiasta entistä alemman raskaansarjan maailmanmestaria Archie Moorea vastaan. Patterson voitti tasaisen 12. eräisen ottelun tuomaripistein 2-1 ja pääsi ottelemaan tittelistä. 30. marraskuuta Chicagossa käydyssä kohtaamisessa 21-vuotias Patterson tyrmäsi Mooren vasemmalla koukullaan viidennessä erässä, minkä myötä hänestä tuli kaikkien aikojen nuorin raskaansarjan maailmanmestari ja ensimmäinen painoluokkansa mestari, joka oli voittanut myös olympiakultamitalin. Saman illan aikana Patterson sai kuulla vaimonsa Sandran synnyttäneen hänen ensimmäisen lapsensa.


title: Floyd Patterson

text: Manageri Cus D'Amato halusi sanoutua irti James D. Norrisin International Boxing Clubin hallitsemasta monopolista nyrkkeilyn maailmanmestaruusotteluihin. IBC:n manageroimiin nyrkkeilijöihin kuului monia raskaansarjan haastajia, minkä takia Patterson joutuikin kohtaamaan monia heikkoja haastajia ja harvoin. Patterson puolusti mestaruuttaan ensimmäistä kertaa menestyksellä Tommy Jacksonia vastaan, ja hän voitti 23. kesäkuuta 1957 käydyn ottelun teknisellä tyrmäyksellä kymmenennessä erässä tuomarin keskeytettyä epätasaisen ottelun. Seuraavaksi raskaansarjan olympiakultaa Melbournessa vuotta aiemmin voittanut Pete Rademacher kohtasi Pattersonin uransa ensimmäisessä ammattilaisottelussa. Ottelun promoottorina toiminut Emil Lence maksoi Pattersonille 250 000 dollaria siitä, että tämä ylipäänsä suostui kohtaamaan Rademacherin, joka ei ollut koskaan aiemmin otellut kolmea erää pidempään. Silti Rademacherin onnistui kaataa Patterson kanveesiin toisessa erässä, minkä jälkeen Patterson päätti ryhdistäytyä ja ”tehdä lopun tästä pelleilystä”. Hän tyrmäsi Rademacherin kuudennessa erässä. Vuonna 1958 Patterson otteli vain yhden ottelun voittaen Roy Harrisin 12. erässä.


title: Floyd Patterson

text: Patterson puolusti mestaruutta neljännen kerran 26. kesäkuuta 1959 Yankee Stadiumilla, Bronxissa käydyssä ottelussa, jossa hän kohtasi voittamattoman ruotsalaisen Ingemar Johanssonin. Ottelun ensimmäiset kaksi erää kamppailijat tyytyivät vain tarkkailemaan vastustajaansa, eikä todellisia yhteenottoja nähty. Ottelun kolmannessa erässä Johansson aloitti hyökkäyksensä ja kaatoi Pattersonin oikealla suorallaan kanveesiin. Mestari pääsi nopeasti ylös. Hän lähti kuitenkin kävelemään kohti väärää kulmaa, ja Johansson pääsi iskemään hänet jälleen kanveesiin. Patterson kävi erän aikana kanveesissa kaikkiaan seitsemän kertaa, ja kehätuomari päätti keskeyttää epätasaisen ottelun ja julistaa Ingemar Johanssonin maailmanmestariksi teknisellä tyrmäyksellä. Patterson oli lähtenyt otteluun ennakkosuosikkina vedonlyöntikerrointen ollessa 4-1 hänen voittonsa puolesta, joten mestaruuden menettäminen tuli yllätyksenä.


title: Floyd Patterson

text: Ottelusopimuksessa oli pykälä uusintaottelusta, jota odotellessa Patterson vetäytyi julkisuudesta harjoitusleirilleen Newtoniin Connecticutiin. Hän harjoitteli askeettisissa oloissa lähes vuoden ajan ja valmistautui kohtaamiseen treenaamalla voimaa ja totuttelemalla ajatukseen, että hänestä tulisi voittonsa myötä ensimmäinen mestaruutensa uusinut maailmanmestari. 20. kesäkuuta 1960 Patterson kohtasi Johanssonin uudelleen maailmanmestarin haastajana. Johansson oli ottelun ennakkosuosikki kertoimin 8-5, eikä Pattersonin paluuseen yleisesti uskottu. Alusta alkaen Patterson pyrki painostamaan Johanssonia ja ajoi hänet jo ensimmäisessä erässä köysiin. Ottelun ratkaisu nähtiin viidennessä erässä, kun Johansson oli juuri noussut kanveesista ja kuunnellut tuomarin luvunlaskun yhdeksään asti. Silloin Patterson hyökkäsi uudelleen ja voimakas oikea koukku, joka nosti Johanssonin ilmaan kanveesin pinnasta, kaatoi hänet jälleen maahan. Johansson ei enää noussut ja näin Floyd Pattersonista tuli ensimmäinen nyrkkeilijä, joka on kyennyt uusimaan kerran menettämänsä raskaansarjan maailmanmestaruuden. Hän rikkoi ensimmäisenä nyrkkeilijänä legendaarisen säännön ""They never come back"", joka tarkoittaa, että kun maailmanmestari on kerran menettänyt mestaruutensa, hän ei ikinä voi voittaa sitä takaisin. 8 nyrkkeilijää, mukaan lukien Joe Louis, yksi kaikkien aikojen arvostetuimmista nyrkkeilijöistä, oli yrittänyt palata mestariksi jo ennen Pattersonia, mutta epäonnistunut.


title: Floyd Patterson

text: 13. maaliskuuta 1961 Miami Beachissa, Floridassa Patterson kohtasi Johanssonin kolmatta ja viimeistä kertaa sopimuksen mukaisessa uusintaottelussa. Ottelun alussa Johansson hallitsi kamppailua ja löi Pattersonin ensimmäisessä erässä kahdesti kanveesiin. Heikon kuntonsa takia hän yritti jahdata nopeaa ratkaisua ja yritti koko ottelun alun ajan painostaa Pattersonia. Kanveesin jälkeisestä palautumiskyvystään tunnettu Patterson pääsi kuitenkin hyötymään uudesta säännöstä, jonka mukaan nyrkkeilijälle laskettiin lukua kahdeksaan asti vielä kanveesista nousemisen jälkeen. Tämän jälkeen Johanssonkin kävi kerran kanveesissa, ja jo toisessa erässä ottelu siirtyi maailmanmestarin hallintaan. Floyd Patterson tyrmäsi Johanssonin ottelun kuudennessa erässä ja päätti ensimmäinen nyrkkeilyn raskaassasarjassa käydyn kolmen ottelun sarja samojen ottelijoiden välillä.


title: Floyd Patterson

text: 4. joulukuuta 1961 Kanadan Torontossa käymässään ottelussa Patterson voitti kokemattoman Tom McNeeleyn teknisellä tyrmäyksellä neljännessä erässä tämän käytyä kanveesissa kymmenen kertaa. Tammikuussa 1961 Patterson sai kutsun Yhdysvaltain presidentti John F. Kennedyn luokse Valkoiseen taloon. Kennedy totesi hänelle, että olisi mielenkiintoista nähdä Patterson kehässä yhdessä Sonny Listonin kanssa. Vastoin managerinsa ohjeita Patterson lupasi otella pelättyä ja voimakasta Listonia vastaan, mikä aiheutti Pattersonin ja Cus D'Amaton polkujen eroamisen. Patterson sanoi vuonna 1997, ettei Kennedykään halunnut hänen ottelevan Listonia vastaan. Ehtona ottelulle oli, että Listonin pitäisi ensin voittaa saksalainen Albert Westphal, jonka hän tyrmäsikin jo ensimmäisessä erässä.


title: Floyd Patterson

text: 25. syyskuuta 1962 Patterson kohtasi Chicagon Comiskey Parkilla käydyssä ottelussa vain yhden tappion urallaan kokeneen Sonny Listonin, joka lähti kamppailuun asiantuntijoiden mukaan selkeänä ennakkosuosikkina. Liston hyökkäsi heti ottelun alussa Pattersonin kimppuun ja löi tätä vartaloon molemmin käsin, kunnes lopulta tyrmäsi hänet jabillaan, kun ensimmäistä erää oli oli oteltu vain kaksi minuuttia ja kuusi sekuntia. Ensimmäistä kertaa nyrkkeilyhistoriassa raskaansarjan maailmanmestari oli vaihtunut ensimmäisessä erässä tapahtuneella tyrmäyksellä, ja jo seuraavana päivänä chicagolaiset sanomalehdet ilmoittivat, että 18 894 ottelua paikan päällä seurannutta katsojaa oli saanut todistaa nyrkkeilyhistorian kolmanneksi nopeinta tyrmäystä. Patterson poistui häpeissään areenalta takakautta tummien lasien ja tekoparran avulla naamioituneena.


title: Floyd Patterson

text: Patterson yritti jälleen voittaa mestaruutensa takaisin ja kohtasi Listonin uusintaottelussa 22. heinäkuuta 1963 Las Vegasin Convention Centerissä. Tällä kertaa Patterson hävisi teknisellä tyrmäyksellä heti ensimmäisessä erässä. Hän kesti vain neljä sekuntia pidempään ja kävi ennen tyrmäystä kanveesissa kolmesti. Koko ottelun aikana Patterson sai perille vain yhden iskun. Molemmat ottelijat tienasivat kamppailusta 1,5 miljoonaa dollaria.


title: Floyd Patterson

text: Tappionsa jälkeen Patterson vietti hetken hiljaiseloa, kunnes teki paluun nyrkkeilykehään Ruotsissa 1964, jossa hänestä tuli nyrkkeilyä seuranneen yleisön suosikki. Käymissään otteluissa hän voitti italialaisen Sante Amontin ja heinäkuussa myös Eddie Machenin. Tämän jälkeen hän voitti vielä kolme ottelua, minkä jälkeen hän pääsi yrittämään kolmannen raskaansarjan maailmanmestaruuden voittamista.


title: Floyd Patterson

text: 14. toukokuuta 1965 Patterson haastoi WBC:n maailmanmestari Muhammad Alin. Ali ei tuntenut kunnioitusta entistä maailmanmestaria kohtaan, koska tämä oli hänen mielestään pettänyt mustan rodun muutettuaan etnisesti valkoiseen kaupunginosaan. Vastauksena Alin solvauksiin Patterson kirjoitti arvostettuun "Sports Illustrated" -lehteen artikkelin, jossa hän kertoi halveksuvansa Nation of Islamia (uskonnollista järjestöä, johon Ali kuului) ja totesi ”mustiin muslimeihin” kuuluvan maailmanmestarin häpäisevän puheillaan sekä maansa että lajinsa. Ottelijoiden välit kiristyivät entisestään, kun Patterson jatkoi Muhammad Alin kutsumista hänen entisellä nimellään Cassius Clay, vaikka Ali oli vaatinut kaikkia käyttämään hänestä uutta nimeään. Viikkoa ennen ottelua Ali uhkasi rankaista Pattersonia hänen kirjoituksessaan esittämiensä syytösten vuoksi ja sanoi lyövänsä häntä ”niin pahasti, että hän tarvitsee kenkälusikan pannakseen hatun päähänsä”. Ali jatkoi Pattersonin pilkkaamista läpi koko pitkän ottelun, joka ratkesi Alin hyväksi 12. erässä teknisellä tyrmäyksellä. On väitetty, että Ali olisi pitkittänyt ottelua tahallaan eikä olisi yrittänytkään saada nopeaa tyrmäysvoittoa. Patterson on myöhemmin perustellut huonoa esitystään kipeällä selällä.


title: Floyd Patterson

text: Viimeisen kerran Patterson pääsi yrittämään kolmannen maailmanmestaruuden voittamista 14. syyskuuta 1968 haastettuaan Jimmy Ellisin otteluun WBA-maailmanmestaruudesta. Ottelu oli ensimmäinen ja viimeisin Ruotsissa käyty raskaansarjan maailmanmestaruusottelu. Kun Patterson hävisi ottelun niukasti pistein ja Ellis sai pitää maailmanmestaruutensa, katsojat protestoivat äänekkäästi tulosta, sillä heidän mielestään Patterson oli voittanut.


title: Floyd Patterson

text: Patterson jatkoi uraansa vielä muutaman vuoden ajan. Hän lopetti uransa kärsittyään tappion viimeisessä ottelussaan 20. syyskuuta 1972 Muhammad Alille NABF:n kansallisessa mestaruusottelussa. Ammattilaisurallaan hän otteli kaikkiaan 64 ottelua, joissa saavutti 55 voittoa, 8 tappiota, ja lisäksi yksi päättyi ratkaisemattomaan.


title: Floyd Patterson

text: Pattersonin managerina koko hänen uransa ajan toiminut Cus D'Amato halusi vastustaa nyrkkeilijöitä riistäviä promoottoreita, kuten James D. Norrisia, eikä ikinä ottanut ottelijansa palkkioista merkittäviä osuuksia. Patterson sai siis pitää suurimman osan uransa aikana ansaitsemistaan ottelupalkkioista ja sijoitti kaikki nyrkkeilyllä ansaitsemansa seitsemän miljoonaa dollaria tuottoisasti. Uransa jälkeen Patterson kärsi Parkinsonin syndroomasta, Parkinsonin taudin lievemmästä versiosta, jota esiintyy nyrkkeilijöillä. Lopettamisestaan huolimatta hän pysyi suosittuna henkilönä ja jatkoi nyrkkeilypiireissä vaikuttamista sekä valmentajana että New Yorkin nyrkkeilykomission puheenjohtajana. Hänen erityisenä päämääränään oli nyrkkeilijöille tyypillisten vammojen vähentäminen. Hän toimi komission puheenjohtajana kahdesti, mutta erosi tehtävästään kesken toisen virassaolokautensa vuonna 1998, kun hänen muistinsa alkoi heikentyä. Pattersonilla alkoi olla vaikeuksia muistaa jopa oman uransa huippukohtia. Viimeisinä vuosinaan Patterson sairasti Parkinsonin syndrooman lisäksi myös Alzheimerin tautia ja eturauhassyöpää.


title: Floyd Patterson

text: Floyd Patterson kuoli kotonaan 11. toukokuuta 2006 oltuaan sitä ennen viikon sairaalahoidossa. WBC-liiton johtaja José Sulaimán julisti päivän kansalliseksi surupäiväksi, ja International Boxing Hall of Fame laski toimitalonsa liput suruliputukseen.


title: Floyd Patterson

text: Floyd Patterson oli raskaansarjan nyrkkeilijäksi pienikokoinen jo omana aikanaan, sillä hän oli vain 183 senttiä pitkä ja kevytrakenteinen, minkä takia hän otteli uransa alun alemmassa raskassarjassa. Pattersonin paino riitti raskaansarjan otteluihin vasta 1955. Hän käytti managerinsa Cus D'Amaton opettamaa omaperäistä "Peek-a-Booksi"-ristittyä nyrkkeilytyyliä, jossa vastustajaa pyrittiin painostamaan jatkuvasti omaa ylävartaloa samanaikaisesti puolelta toiselle heiluttaen. Pattersonin vahvuuksia olivat hänen nopeat kätensä ja jalkansa, minkä ansiosta hänestä tulikin televisiosta otteluja seuraavan yleisön suosikki. Patterson tunnettiin myös tunnollisesta harjoittelustaan.


title: Floyd Patterson

text: Floyd Pattersonilla oli monia heikkouksia. Lyhyiden käsivarsiensa takia hänen piti usein hyökätä vastustajaansa kohti ilman jalkojen tukea, minkä takia hänen iskuvoimansa heikentyi. Lisäksi Pattersonin oma iskunkestävyys oli huono ja hän joutuikin käymissään seitsemässä maailmanmestaruusottelussa kuuntelemaan tuomarin luvunlaskua ennätykselliset 16 kertaa. Kun toimittaja Bert Sugar kysyi häneltä kerran, tietääkö hän olevansa useimmin kanveesiin lyöty nyrkkeilijä maailmassa, hän vastasi myös nousseensa useammin kuin muut. Heikon iskunkestävyyden vuoksi Cus D'Amato pyrkikin valikoimaan suojattinsa vastustajat tarkoin, eikä kovista iskijöistä esimerkiksi Sonny Listonille annettu mahdollisuutta mestaruusotteluun, ennen kuin hän oli voittanut kaikki muut kymmenen ensimmäisen haastajan joukkoon nimetyt nyrkkeilijät. Lisäksi miellyttävästi käyttäytyneeltä Pattersonilta, joka tapasi huolehtia vastustajiensa kohtalosta ja toisinaan jopa auttaa heidät ylös kanveesista, puuttui monien mielestä ns. "tappajan vaisto".


title: Katukoripallo

text: Katukoripallo on yleisesti ottaen ulkona pelattua koripalloa. Katukoripallolla tarkoitetaan usein myös versiota koripallosta, jossa sääntöjä ei tulkita yhtä tiukasti kuin tavallisessa koripallossa. Esimerkiksi kuljettamiseen liittyviä rikkeitä ei välttämättä huomioida kovinkaan tarkasti ja otteet voivat olla tavallista koripallopeliä kovakouraisemmat. Korin tehnyt joukkue saa jatkaa peliä "kolmosen" viivan takaa. Pallo täytyy kuitenkin ensin "käyttää" vastapuolen pelaajalla. Virheen sattuessa peliä jatketaan viivan takaa samalla lailla. Pelissä ei ole tuomaria vaan pisteiden laskija, joka voi samalla viheltää suurimmat rikkeet pois. Vaihdot tapahtuvat "lennosta". Jos varastat pallon sinun ei tarvitse käydä kolmosen viivalla vaan voit suoraan mennä korille.


title: Katukoripallo

text: Katukoripallopeli ei välttämättä ole perinteistä koko kentän peliä viiden hengen joukkueilla, vaan sitä voidaan esimerkiksi pelata pienemmillä joukkueilla yhteen koriin. Tavallisin pelimuoto on luultavasti kolmella pelaajalla pelattava peli. Peleistä on monenlaisia muunnelmia ja usein pelataan monenlaisia heittokilpailujen kaltaisia pelejä.


title: Katukoripallo

text: Yhdysvalloissa katukoripallosta on viime vuosina yritetty kasvattaa jopa omaa lajiaan, jolla on myös omat tähtipelaajat. Varsinkin koripallokenkävalmistaja And1 on vienyt katukoripalloa eteenpäin järjestämällä suuria kiertueita, joissa liigojen ulkopuolisista pelaajista kootut joukkueet esittelevät taitojaan ympäri maailmaa. Otteluiden ideana on enemmänkin viihdyttää yleisöä muun muassa taidokkailla harhautuksilla ja hienoilla koreilla, kuin kurinalaisella kilpailulla. Ironista kyllä, kiertueiden suosio on vienyt katukoripallo-otteluita myös suurille sisäareenoille.


title: Benmont Tench

text: Benjamin Montmorency Tench (s. 7. syyskuuta 1953 Gainesville, Florida) on yhdysvaltalainen kosketinsoittaja. Hänet tunnetaan parhaiten yhteistyöstään Tom Pettyn kanssa.


title: Benmont Tench

text: Tench syntyi Gainesvillessä ja aloitti pianonsoiton lapsena. Hän tutustui Tom Pettyyn 11-vuotiaana. Myöhemmin Tench liittyi Pettyn Mudcrutch-yhtyeeseen. Vuonna 1975 hän oli yksi Tom Petty & the Heartbreakersin perustajajäsenistä.


title: Benmont Tench

text: Tench on toiminut sessiomuusikkona muun muassa Johnny Cashin, Sam Phillipsin, Bob Dylanin ja Rolling Stonesin levyillä. Hän on myös kirjoittanut lauluja muille artisteille, kuten "Never Be Youn" Rosanne Cashille. Tench on saanut kaksi ASCAP-laulunkirjoituspalkintoa: vuonna 1995 "Stay Foreverista" (esitti Hal Ketchum) ja vuonna 2001 "Unbreakable Heartista" (esitti Carlene Carter).


title: Lester Bird

text: Lester Bryant Bird (s. 21. helmikuuta 1938, New York City) oli Antigua ja Barbudan pääministeri 1994–2004. Hän oli Antiguan työväenpuolueen johdossa 1971–1993 ja nimitettiin pääministeriksi, kun hänen isänsä Vere Bird jätti viran.


title: Lester Bird

text: Hänet valittiin uudelleen 1994 ja 1999. Vuonna 1999 työväenpuolue sai 12 paikkaa 17:stä. Kesästä 2003 hän johti vähemmistöhallitusta, kun neljä työväenpuolueen edustajaa jätti paikkansa. Maaliskuun 2004 vaaleissa hänen hallituksensa hävisi Baldwin Spencerin johtamalle "United Progressive Partylle".


title: Baldwin Spencer

text: Winston Baldwin Spencer (s. 8. lokakuuta 1948) on antiguajabarbudalainen poliitikko, maan pääministeri 2004–2014. Hän johti United Progressive Partya. Spencer toimi myös ulkoministerinä tammikuusta 2005.


title: Luigi Galvani

text: Luigi Galvani (9. syyskuuta 1737 – 4. joulukuuta 1798) oli italialainen lääketieteilijä ja fyysikko Bolognan kaupungista. Hän keksi, että lihakset ja hermosolut tuottavat sähköä.


title: Luigi Galvani

text: Vuonna 1790 Galvani teki ruumiinavauksen sammakolle pöydällä, jolla hän oli tutkinut staattista sähköä. Tällöin hän havaitsi, että samalla hetkellä, jolloin sähköstaattisen generaattorin varaus purkautui kipinänä, sammakon raajat nytkähtelivät. Myöhemmin hän havaitsi, että samoin tapahtui myös, jos sammakon raaja oli ukonilmalla ripustettu metalliseen koukkuun. Selvittääkseen, onko ilma sähköinen muulloinkin kuin ukkosen aikana, hän ripusti kuolleen sammakon rautatankoon ja kiinnitti sen selkähermoon messinkisen koukun. Tällöin raajat eivät liikkuneet, mutta kun hän lisäksi yhdisti messinkikoukun rautatankoon, muodostui virtapiiri ja sammakon jalat alkoivat sätkiä. Galvani nimitti ilmiötä "eläinsähköksi".


title: Luigi Galvani

text: Muutamaa vuotta myöhemmin Alessandro Volta kuitenkin osoitti, että kahden metallin koskettaessa toisiaan esiintyy samantapainen ilmiö ilman sammakonjalkaakin. Havainto johti Voltan parin ja samalla sähkövirran keksimiseen.


title: Koyuk

text: Koyuk on kaupunki Alaskassa. Se sijaitsee Koyukjoen suulla Norton Bayn koillisosassa Sewardin niemimaalla.


title: Koyuk

text: Koyukin eteläpuolelta on löydetty merkkejä ihmisasutuksesta 6 000–8 000 vuoden takaa. Venäjän laivaston luutnantti Zagoskin löysi Kuynkhak-miutin kylän 1842–1844. Western Union Telegraphin retkikunta löysi alueelta Konyukmute-nimisen kylän vuonna 1865. Vuoden 1900 tienoilla nykyinen asuinalue otettiin käyttöön. Paikka oli hyvä tavaroiden purkuun rannalla. 65 kilometriä yläjuoksuun Koyukjoelta perustettiin North Bay Station vuonna 1915. Alueelta kaivettiin kultaa ja kivihiiltä, jota käytettiin höyrylaivoissa ja kuljetettiin Nomeen.


title: Koyuk

text: Koyukin asukkaat ovat pääosin unalit- ja malemiut-eskimoita. Nämä puhuvat inupiaqin kieltä. Vuoden väestönlaskennassa asukkaista 91,92 prosenttia kuului Amerikan alkuperäiskansoihin.


title: Ron Blair

text: Ron Blair (s. 16. syyskuuta 1948, San Diego, Kalifornia) on yhdysvaltalainen basisti. Hän on soittanut Tom Petty & the Heartbreakers -yhtyeessä vuosina 1976-1981 ja jälleen vuodesta 2002 lähtien.


title: Ron Blair

text: Blairin isä oli laivastomies, ja Blair asui lapsena useissa Yhdysvaltain kaupungeissa, Japanissa ja Hongkongissa. Ennen liittymistään Tom Petty & the Heartbreakersiin Blair oli soittanut RGF-nimisessä yhtyeessä. Blair soitti Tom Petty & the Heartbreakersin neljällä ensimmäisellä albumilla ennen eroamistaan vuonna 1981. Blairia korvasi Howie Epstein, kunnes hän liittyi yhtyeeseen uudelleen 21 vuoden tauon jälkeen vuonna 2002.


title: Ron Blair

text: Blair on Tom Pettyn kanssa tekemänsä yhteistyön lisäksi suunnitellut Barbara Morrisonin ja Carlos Zialcitan albumeita ja esiintynyt Kirstin Candyn, Stevie Nicksin, Del Shannonin, Slobberbonen ja The Tremblersin levyillä.


title: Steve Ferrone

text: Steve Ferrone (s. 25. huhtikuuta 1950, Brighton) on brittiläinen rumpali. Hän soittaa tällä hetkellä Tom Petty & the Heartbreakers -yhtyeessä, ja on esiintynyt monien muiden artistien levyillä.


title: Steve Ferrone

text: Ferrone syntyi Brightonissa, Englannissa, ja opiskeli Ranskassa. Hänen varhaisia yhtyeitään olivat muiden muassa Bloodstone ja Brian Augers Oblivion Express. Vuosina 1974-1982 hän soitti Average White Bandissa. Vuosina 1986-1988 hän toimi usein Duran Duranin sessio- ja kiertuerumpalina, ja vuosina 1986-1992 hän teki kiertueita ja levytti Eric Claptonin kanssa. Vuodesta 1992 lähtien Ferrone on soittanut Tom Petty & the Heartbreakersissä. Vuonna 2003 hän julkaisi soololivealbumin "It Up: Steve Ferrone and Friends Live at La Ve Lee".


title: Steve Ferrone

text: Ferrone on esiintynyt myös muiden muassa The Bee Geesin, Brian Mayn, Anita Bakerin, George Bensonin, Climie Fisherin, Peter Framptonin, Jeff Golubin, Whitney Houstonin, Chaka Khanin, Freddie Kingin, Pat Methenyn, Marcus Millerin, Jeffrey Osbornen, Paul Simonin, Bernie Worrellin ja Jaco Pastoriuksen levyillä.


title: Rasmus

text: Rasmus tarkoittaa seuraavia asioita:


title: Koyukuk

text: Koyukuk on kaupunki Alaskassa. Se sijaitsee Yukonjoella lähellä Koyukukjoen suuta. Kaupunki on noin 50 kilometriä länteen Galenasta.


title: Koyukuk

text: Vuoden väestönlaskennassa kaupungin asukkaista 91,09 % kuului Amerikan alkuperäiskansoihin.


title: Koyukuk

text: Koyukukin athabasca-intiaaneilla oli alueella kausittaisia leirejä, joista he muuttivat pois aina villiriistan siirtyessä muualle. Alueella oli kaksitoista kesäkalastusleiriä Yukonjoella Koyukukjoen ja Nowitnajoen välisellä alueella. Koyukonin ja Kobukjoen inupiattien välillä oli kaupankäyntiä ennen eurooppalaisten saapumista.


title: Koyukuk

text: Kun Alaska siirtyi kaupassa Yhdysvalloille Yukonjoen pohjoisrantaa pitkin vedettiin lennätinlinja ja Koyukukiin perustettiin lennätinasema. Kauppa-asema avattiin vuonna 1880, juuri ennen vuosien 1884-1885 kultaryntäystä. Vuosisadan vaihteessa höyrylaivat kulkivat Yukonjoella kuljettaen tavaroita kullankaivajille, huippuvuotena 1900 joella kulki 46 laivaa. Tuhkarokkoepidemia ja pula ruuasta vuoden 1900 aikana vähensivät alueen väkilukua kolmanneksella. Ensimmäinen koulu rakennettiin Koyukukiin vuonna 1939. Tämän jälkeen perheet alkoivat asua Koyukukissa ympäri vuoden.


title: Tähtikaupunki

text: Tähtikaupunki () on Moskovan alueella heti Moskovan koillispuolella sijaitseva suljettu kaupunkityyppinen taajama, jossa sijaitsee Venäjän miehitettyjen avaruuslentojen koulutuskeskus TsPK ("Kosmonauttien koulutuskeskus "Juri Gagarin""). Tähtikaupungin pinta-ala on 3,3 neliökilometriä. Tämä kaupunkimainen taajama muodostaa paikallishallinnossa oman kaupunkipiirikuntansa, jonka asukasluku oli vuoden 2010 väestönlaskennassa 6 332 henkeä.


title: Tähtikaupunki

text: Tähtikaupunki rakennettiin 1960-luvulla TsPK:n perustamisen yhteydessä. Neuvostoliiton aikana kaupunki oli ulkopuolisilta suljettu salainen kaupunki, jota ei löytynyt kartoista, vaikka sieltä jatkuvasti raportoitiin tiedotusvälineissä. Valtaosa kosmonauteista perheineen asui Tähtikaupungissa nauttien virkansa eduista.


title: Tähtikaupunki

text: Koulutuskeskus on edelleen suljettu laitos, mutta ulkomaistenkin on mahdollista päästä vierailulle. Tähtikaupungissa koulutetaan nykyään kaupallisesti ulkomaisia kosmonautteja ja avaruusturisteja. Mm. Sojuz-avaruusaluksilla ISS-avaruusasemalle matkaavat avaruuslentäjät koulutetaan lentoihin Tähtikaupungissa.


title: Tähtikaupunki

text: Tähtikaupunki oli osa puolustusvoimien organisaatiota vuoteen 2009, jolloin koulutuskeskus siirtyi avaruushallinnon alaisuuteen. Tähtikaupungista tuli tuolloin itsenäinen kunnallishallinnon yksikkö, kaupunkipiirikunta, jolla on suljetun kaupungin status (ZATO).


title: John Legend

text: John Roger Stephens (s. 28. joulukuuta 1978 Springfield, Ohio), taiteilijanimeltään John Legend, on yhdysvaltalainen r&b-laulaja, lauluntekijä, pianisti ja näyttelijä. Hän on voittanut 9 Grammy-palkintoa ja vuonna 2007 hän vastaanotti Songwriters Hall of Famen special Starlight Awardin. Vuonna 2015 hänet palkittiin parhaan laulun Golden Globella ja Oscarilla "Glory"-kappaleesta elokuvasta "Selma".


title: John Legend

text: Alun perin hän tuli tunnetuksi lähinnä yhteistyöstään Kanye Westin kanssa, laulaen taustoja ja soittaen pianoa useilla Westin tuottamilla kappaleilla (esimerkiksi Jay-Z:n "Encore"). Vuonna 2004 Westin levy-yhtiö G.O.O.D. Music julkaisi Legendin debyyttialbumin. Albumi, nimeltään "Get Lifted", myi Yhdysvalloissa platinaa ja Legend nousi taustalaulajasta tähdeksi. Soolouran ohella Legend on vieraillut myös kymmenien muiden artistien kuten Black Eyed Peasin, Fort Minorin ja myös Tony Bennettin albumeilla.


title: John Legend

text: Legend on yksi harvoja artisteja, jotka ovat voittaneet EGOT-palkinnot eli Emmyn, Grammyn, Oscarin ja Tonyn.


title: John Legend

text: Legend syntyi John Roger Stephensinä joulukuun 28 vuonna 1978 Ohion Springfieldissä. Hän on yksi neljästä lapsesta. Phyllis, hänen äitinsä, oli ompelija ja hänen isänsä Ronald palveli Yhdysvaltain kansalliskaartissa ennen työskentelemistä tehtaassa. Läpi koko lapsuutensa, Legendin äiti opetti häntä kotona aina kun kykeni. Legend alkoi soittaa pianoa nelivuotiaana ja 7-vuotiaana hän esiintyi ensimmäistä kertaa kirkkokuoronsa kanssa. Vuonna 1987, Legendin ollessa 10 vuotta, hänen vanhempansa erosivat. 12-vuotiaana hän aloitti North High Schoolissa, josta hän valmistui neljä vuotta myöhemmin.


title: John Legend

text: Hyvin suoritettujen opintojen myötä Legendille tarjottiin stipendejä Harvardin yliopistoon, Georgetownin yliopistoon ja Morehouse Collegeen. Hän aloitti kuitenkin Pennsylvanian yliopistossa, jossa hän opiskeli englanninkieltä painottuneena afro-amerikkalaiseen englantiin. Collegessa hän toimi Counterpartsin, opiskelijoiden pop/jazz a cappella -yhtyeen johtajana. Legendin soololauluosuus ryhmän nauhoittamassa versiossa Joan Osbornen "One of Us" -kappaleesta herätti kriitikoiden huomion ja kappale päätyi vuoden 1998 Best of Collegiate a Cappella compilation CD:lle. Collegea käydessään, Legendin ystävä esitteli hänet Lauryn Hillille. Hill palkkasi hänet soittamaan pianoa "Everything Is Everything" -kappaleelleen.


title: John Legend

text: Tänä aikana, Legend soitti Philadelphian alueella useita kertoja, ja ajan myötä hän alkoi soittaa myös New Yorkissa, Bostonissa, Atlantassa ja Washington D.C.:ssä. Hän valmistui collegesta vuonna 1991, ja ryhtyi tuottamaan, kirjoittamaan ja nauhoittamaan omaa musiikkia. Hän julkaisi itsenäisesti kaksi levyllistä musiikkia; omaa nimeään kantavan demon (2000) ja Live at Jimmy's Uptown (2001). Hän möi näitä levyjä keikoillaan. Valmistuttuaan Pennsylvanian yliopistosta, Legend työskenteli Boston Consulting Groupin konsulttina. Samanaikaisesti hän alkoi työstää demoaan ja lähetteli kappaleitaan useille levy-yhtiöille. Vuonna 2001, Devo Springsteen esitteli Legendin tällöin vielä nousevalle Hip-Hop -artistille nimeltä Kanye West. Tämän seurauksena Legendiä pyydettiin laulamaan Westin kappaleisiin. Westin levy-yhtiölle, hän valitsi taiteilijanimensä ideasta, jonka sai runoilija J. Ivyltä. Ivy sanoi aikanaan Legendille "Olen kuullut musiikkiasi ja se muistuttaa todella paljon old-schoolia. Kuulostat menneiltä legendoilta. Itseasiassa, siksi alan kutsua sinua tästedes! Kutsun sinua John Legendiksi!". J. Ivy jatkoi nimen käyttöä, ja nopeasti muutkin, mukaan lukien Kanye West, alkoivat käyttää nimeä. Vaikka John ei aluksi pitänyt ajatuksesta vaihtaa taiteilijanimeään, hän lopulta ilmoitti uudeksi taiteilijanimekseen John Legend.


title: John Legend

text: Legend julkaisi debyyttialbumi "Get Liftedin" GOOD Music -levy-yhtiön kautta joulukuussa 2004. Tuottajina toimivat Kanye West, Dave Tozer ja will.i.am, ja albumi avasi sijalle 13 P-Amerikan Billboard 200-listalla 116,000:n kappaleen myynnillä ensimmäisellä viikolla. Levyä myytiin lopulta 540,300 kappaletta Yhdysvalloissa. "Get Lifted" pääsi myös Norjan albumilistan kärkeen ja kävi Ruotsin ja Hollannin top ten -listoilla. Levyä myytiin maailmanlaajuisesti 850,000 kpl.[8] Albumi toi Legendille hänen ensimmäiset Grammynsä vuoden parhaan R&B -levyn, vuoden uuden artistin ja parhaan miespuolisen R&B -laulun johdosta. Albumilta julkaistiin yhteensä 4 singleä, sisältäen debyyttisinglen "Used to Love U", joka ylsi top 30 -listalle Uudessa-Seelannissa ja Iso-Britanniassa. Grammy-palkittu "Ordinary People" nousi parhaimmillaan 24. paikalle Billboard Hot 100:lla. John Legend oli myös avustava kirjoittaja Janet Jacksonin "I Want You" -kappaleella, joka möi platinaa ja sai Grammy-ehdokkuuden. Seuraavina vuosina John Legend esiintyi useiden artistien albumeilla. Näihin kuuluivat Fort Minor, Sérgio Mendes, Jay Z, Mary J. Blige, The Black Eyed Peas, Stephen Colbert, Rich Boy, MSTRKRFT, Chemistry ja Fergie. Legend työskenteli myös edesmenneen Michael Jacksonin tulevaa albumia varten.


title: John Legend

text: Lokakuussa 2006 julkaistiin Legendin toinen albumi "Once Again." Legend kirjoitti ja tuotti albumin Westin ja will.i.amin lisäksi myös yhteistyössä mm. Raphael Saadiqin, Craig Streetin, Eric Hudsonin ja Dave Tozerin kanssa. Albumi kaupallinen menestys, ja se kipusi Billboard 200:lla 3. sijalle, kuten myös Top R&B/Hip-Hop Albumilistan kärkeen. Albumi möi platinaa Amerikassa, minkä lisäksi se sai myös kultastatuksen Italiassa, Hollannissa ja Iso-Britanniassa. Kappale "Heaven" voitti vuoden miespuolisen R&B-laulun palkinnon, kun taas "Save Room" oli ehdolla vuoden parhaaksi Pop-lauluksi. Legend voitti toisen Grammynsä sinä vuonna "Family Affair" -kappaleella, jossa hän kollaboroi Sly & The Family Stonen, Joss Stonen ja Van Huntin kanssa.


title: John Legend

text: Lokakuussa 2008 Legend julkaisi uuden "Evolver"-nimeä kantavan levyn. Legend perusteli nimeä halullaan kokeilla uusia asioita ja kehittyä (eng. "to evolve") jatkuvasti. Levyn ensimmäinen single, dance-pop -vaikutteinen "Green Light", kipusi listoilla korkeimmalle sitten "Ordinary People":n. Kappaleella kuullaan myös OutKastista tuttua André 3000:a. Kappale oli ehdolla myös Grammynsaajaksi "Vuoden Rap/Laulu-kollaboraatio" -kategoriassa, häviten kuitenkin Estellen ja Kanye Westin kappaleelle American Boy, jonka työstämisessä Legend oli mukana.


title: John Legend

text: Vuonna 2016 Legend näytteli Damien Chazellen musikaalielokuvassa "La La Land" (2016).


title: Pierre Charles

text: Pierre Charles (30. kesäkuuta 1954 – 6. tammikuuta 2004) oli Dominican pääministeri 2000–2004.


title: Pierre Charles

text: Kun pääministeri Patrick John syrjäytettiin asemastaan 1979, Charles toimi väliaikaishallituksessa. Hänet valittiin ensi kerran parlamenttiin 1985.


title: Pierre Charles

text: Dominican työväenpuolue (DLP) voitti vuoden 2000 parlamenttivaalit saaden kymmenen paikkaa. Sen johtaja Rosie Douglas nimitettiin pääministeriksi. Charles sai viestintä- ja yleisten töiden ministerin aseman. Douglas kuitenkin kuoli lokakuussa samana vuonna, jolloin Charles tuli hänen seuraajakseen. Charles sairastui helmikuussa 2003 ja joutui leikkaukseen. Hän ei kuitenkaan luopunut virastaan, vaan kuoli sairauslomansa aikana. Hänen seuraajakseen tuli Osborne Riviere, joka oli vt. pääministeri. Paria päivää myöhemmin virkaan astui Roosevelt Skerrit.


title: Roosevelt Skerrit

text: Roosevelt Skerrit (s. 8. kesäkuuta 1972) on Dominican pääministeri ja pitää myös valtiovarainministerin, suunnittelun, kansallisen turvallisuuden ja ulkomailla asuvien kansalaisten asioiden salkkuja.


title: Roosevelt Skerrit

text: Skerrit opiskeli Mississippin yliopistossa Yhdysvalloissa, josta hän sai tutkinnon englannin kielestä ja psykologiasta. Hän oli alun perin Dominican vapausliikkeen nuorisoliiton jäsen, mutta liittyi työväenpuolueeseen palattuaan kotimaahansa. Hän oli englanninopettajana ammattikoulussa kunnes valittiin helmikuun 2000 vaaleissa parlamenttiin. Rosie Douglasin kuoleman jälkeen hänet nimitettiin hallitukseen ja Pierre Charlesin kuoleman jälkeen pääministeriksi. Virkakausi alkoi 7. tammikuuta 2004.